Ribut: Baik pulih asrama SMA Al-Ehya El-Karim ambil masa sebulan

PAYA RUMPUT 12 Ogos – Kerja baik pulih bangunan asrama Sekolah Menengah Agama (SMA) Al-Ehya El-Karim, Tanjung Bidara yang terjejas akibat ribut dalam kejadian padi Rabu dijangka siap dalam tempoh sebulan.

Exco Pendidikan dan Teknologi negeri Datuk Rais Yasin berkata, pihak yang terbabit sudah mengambil tindakan segera bagi membolehkan kerja baik pulih digerakkan secepat yang mungkin.

Beliau berkata, meskipun kerosakan pada bangunan asrama itu terjejas teruk namun tiada sebarang kecederaan dilapor kerana ketika kejadian kesemua pelajar berada di kelas.

“Saya bersama JPN, kami turun padang untuk melihat sendiri keadaan sekolah dan boleh katakan amat teruk juga terjejas kerana bangunan asrama sudah tidak boleh didiami lagi kerana bumbung rosak.

“Pada masa ini 46 pelajar yang kesemua perempuan dipindahkan di dewan makan. Kalau tiada aral melintang saya jangkakan mungkin kurang sebulan untuk siapkan dan pelajar dapat kembali semula ke asrama,” katanya.

Beliau yang juga Ahli Dewan Undangan Negeri (Adun) Paya Rumput berkata, segala keperluan untuk pelajar sepanjang ditempatkan di dewan diuruskan Jabatan Pendidikan Negeri dan Majlis Agama Islam Melaka (MAIM) bagi memberi keselesaan kepada mereka.

Melaka Hari Ini pada Rabu melaporkan, sebanyak 58 buah rumah di kawasan Dewan Undangan Negeri (DUN) Tanjung Bidara terjejas akibat ribut dalam kejadian kira-kira 9.40 pagi.


Kawasan SAR kanak-kanak lapan tahun dikhuatiri lemas diperluaskan

TANJUNG MALIM, 6 Jun – Kawasan misi mencari dan menyelamat (SAR) kanak-kanak berusia lapan tahun yang dikhuatiri lemas di sungai berdekatan Teratak River View Lubuk Hantu, Simpang Empat diperluaskan sehingga sembilan kilometer daripada lokasi kejadian.

Ketua Operasi Penolong Penguasa Bomba Balai Bomba dan Penyelamat (BBP) Tanjung Malim, Zairul Fahmi Mohd Nazari berkata misi yang memasuki hari keempat itu disambung 8 pagi tadi.

“Hari ini kami fokus kepada jarak tersebut dengan menggunakan teknik pencarian di permukaan air, skin dive (selaman tanpa pakaian menyelam lengkap) dan pencarian di tebing sungai yang bertumpu kepada tebing-tebing sungai dan bantuan dua ekor anjing pengesan berserta tiga anggotanya,” katanya kepada Bernama ketika ditemui di lokasi kejadian.

Zairul Fahmi berkata seramai 49 anggota pasukan penyelamat dan dua ekor anjing pengesan terlibat dalam operasi itu dan 26 daripada mereka adalah anggota bomba, termasuk daripada BBP Tanjung Malim dan Pasukan Penyelamat Di Air (PPDA).

“Operasi ini turut dibantu tujuh anggota polis, tiga anggota daripada Rescue Bencana Malaysia yang membawa dron dan tujuh anggota Angkatan Pertahanan Awam Malaysia termasuk enam anggota Pasukan Bomba Sukarela (PBS) Kampung Slim,” katanya.

Sabtu lepas, mangsa Edward Grang Anak Jenggut yang berasal dari Sarawak ke lokasi itu untuk berkhemah bersama keluarganya sempena cuti sekolah dan sepatutnya pulang pada petang hari kejadian.

Pada Sabtu, bomba menerima maklumat mangsa dikhuatiri lemas ketika mandi di sungai berkenaan dengan berpakaian baju renang berwarna hitam bertompok hijau, selepas kanak-kanak itu hilang pada 5.06 petang.


RUU larangan tukar parti: Jemaah Menteri bangkitkan dua perkara agar diperhalusi semula

PUTRAJAYA, 2 Jun – Jemaah Menteri membangkitkan dua perkara berhubung Rang Undang-undang (RUU) Larangan Ahli Dewan Rakyat Bertukar Parti agar diperincikan dan diperhalusi semula oleh Jawatankuasa Pilihan Khas selepas dibentangkan pada mesyuarat Kabinet semalam.

Menteri di Jabatan Perdana Menteri (Undang-Undang dan Parlimen) Datuk Seri Dr Wan Junaidi Tuanku Jaafar berkata Peguam Negara Tan Sri Idrus Harun telah memberi penjelasan kepada Jemaah Menteri berkaitan pindaan perlembagaan itu dan Jemaah Menteri tiada bantahan terhadap draf yang dicadangkan Jawatankuasa Pilihan Khas Parlimen.

“Walau bagaimanapun, Jemaah Menteri membangkitkan dua perkara agar diperincikan dan diperhalusi semula oleh Jawatankuasa Pilihan Khas,” kata Wan Junaidi dalam satu kenyataan hari ini, tanpa mendedahkan butiran mengenai perkara yang dibangkitkan.

Menurutnya, mengikut Peraturan 85 Peraturan Majlis Mesyuarat Dewan Rakyat, maklumat berhubung Jawatankuasa Pilihan Khas tidak boleh didedahkan kepada umum kerana ia masih dalam perbincangan di peringkat Jawatankuasa Pilihan Khas Parlimen.

Memaklumkan bahawa RUU itu secara keseluruhannya diambil maklum oleh Kabinet, Wan Junaidi berkata persoalan yang dibangkitkan Jemaah Menteri akan dibawa kepada Jawatankuasa Pilihan Khas Parlimen pada 7 Jun ini (2022) untuk diteliti, seterusnya memuktamatkan RUU tersebut.

Dilaporkan sebelum ini RUU Larangan Bertukar Parti dijangka dibentangkan seawal pertengahan Julai iaitu ketika Mesyuarat Kedua Dewan Rakyat Penggal Kelima bermula 18 Julai. Jika RUU itu dapat dibentang dan diluluskan pada sidang tersebut, ia boleh diwartakan seawal Januari tahun depan.- BERNAMA


Majikan jangan caj pekerja, vaksin industri percuma

KUALA LUMPUR 24 Jun – Majikan yang terlibat dengan program pusat pemberian vaksin (PPV) Industri di bawah Program Imunisasi Industri COVID-19 Kerjasama Awam-Swasta (PIKAS) dilarang memindahkan kos pentadbiran vaksin kepada pekerja melalui potongan gaji pekerja.

Menteri Penyelaras Program Imunisasi COVID-19 Kebangsaan (PICK), Khairy Jamaluddin berkata, kos pentadbiran vaksin yang merangkumi penyediaan PPV dikendalikan pihak swasta dan perkhidmatan pengamal perubatan swasta perlu ditanggung majikan.

“Prinsip yang sama juga terpakai untuk program PPV Industri di bawah PIKAS yang telah digerakkan untuk mengawal penularan wabak COVID-19 melalui Fasa 4 PICK,” katanya dalam satu kenyataan di sini hari ini.

Khairy berkata tiada bayaran boleh dikenakan kepada orang ramai yang ke PPV di bawah pengamal perubatan swasta untuk imunisasi COVID-19 serta tiada kos rundingan boleh dikenakan oleh pengamal perubatan swasta ke atas orang ramai yang hadir atas janji temu yang telah diberikan untuk divaksinasi.

Sementara itu, Badan Bertindak Imunisasi COVID-19 (CITF) dalam kenyataan berasingan berkata, badan itu telah membuat dua laporan polis berikutan dakwaan aktiviti penjualan vaksin.

“CITF ingin menegaskan bahawa tiada vaksin atau slot janji temu boleh dijual sama sekali. Pemberian suntikan vaksin adalah dilaksanakan secara percuma kepada semua penduduk Malaysia di bawah PICK,” katanya.


LHDN kesan 31,598 entiti tidak lapor pendapatan sebenar

KUALA LUMPUR, 14 Jun –  Lembaga Hasil Dalam Negeri (LHDN) telah mengesan sebanyak 31,598 entiti terdiri daripada individu, perniagaan, syarikat dan lain-lain yang masih tidak melaporkan pendapatan sebenar.

LHDN dalam satu kenyataan hari ini berkata amaun ketirisan cukai langsung yang dialami oleh negara dianggarkan bernilai RM665 juta dan nilai anggaran ketirisan ini merupakan satu amaun yang signifikan dan mampu memberi impak negatif kepada kestabilan ekonomi negara jika ia tidak segera dibendung.

Ia menambah pengesanan entiti ini dibuat berdasarkan maklumat melalui pemilikan aset dan kemampuan entiti tersebut mengambil pinjaman/sekuriti melebihi RM500,000.00 dan ke atas.

“Bagi tujuan tersebut, tempoh masa yang diberikan kepada mereka untuk mengambil tindakan seperti yang dinasihatkan ialah selama satu bulan iaitu bemula dari 15 Jun 2022 sehingga 15 Julai 2022,” katanya.

Setelah tempoh sebulan ini tamat, LHDN akan mengambil tindakan penguatkuasaan cukai seperti audit, siasatan sivil dan siasatan jenayah terhadap entiti dan individu berkenaan yang masih gagal patuh menghantar Borang Nyata Cukai bagi sesuatu Tahun Taksiran, mengemukakan penyata yang salah, dan mengelakkan diri daripada dikenakan cukai.

“Tindakan siasatan jenayah akan memberi implikasi pendakwaan di mahkamah. Ketidakpatuhan dan pelarian cukai ini dikenakan tindakan mengikut kesalahan di bawah Seksyen 112, 113 dan 114 Akta Cukai Pendapatan 1967,” katanya. – BERNAMA


Norma baharu Aidilfitri untuk perangi COVID – Agong

KUALA LUMPUR 12 Mei – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah sambutan Hari Raya Aidilfitri tahun ini yang perlu sekali lagi disambut dengan norma baharu adalah untuk kebaikan dan masa depan bersama dalam usaha memerangi pandemik COVID-19.

Walaupun tanpa aktiviti kunjung-mengunjung dan balik kampung di samping menikmati juadah tradisi, Al-Sultan Abdullah bertitah rakyat perlu bersyukur kerana masih lagi dapat melaksanakan ibadah di bulan Ramadan dan dikurniakan kesihatan untuk menyambut kedatangan Syawal.

“Beta menyedari rakyat terpaksa akur dengan pelbagai peraturan yang dikuatkuasakan demi membendung penularan pandemik COVID-19. Beta juga melihat dan mendengar keluh kesah sebilangan rakyat yang terkesan dengan pelbagai dugaan melanda,” titah Seri Paduka dalam Perutusan Khas Aidilfitri yang disiarkan menerusi siaran televisyen dan radio, malam ini.

Yang di-Pertuan Agong tidak mahu kerukunan hidup bermasyarakat dilupakan menerusi tutur kata yang menanam benih-benih perbalahan sesama rakyat, dalam situasi semasa dihadapi negara.

Al-Sultan Abdullah tidak lupa mengajak setiap rakyat bersama-sama menghargai jasa, komitmen, keberanian dan pengorbanan petugas barisan hadapan negara yang telah mencurah khidmat bakti dengan penuh kegigihan untuk membendung penularan wabak COVID-19.

“Kepada seluruh rakyat Malaysia, marilah kita menyambut Hari Raya Aidilfitri ini sebagai satu bangsa Malaysia yang bersatu padu dan dengan penuh rasa kesyukuran.

“Beta dan Raja Permaisuri Agong mendoakan agar rakyat Malaysia dan negara sentiasa berada di bawah perlindungan Allah SWT serta dijauhi dari sebarang musibah dan bencana.


Serang pos kawalan di Gerik, bekas tentera mati ditembak-Ketua Polis Perak

IPOH 9 Mei. – Seorang lelaki mati ditembak selepas dia yang bersenjatakan parang cuba menceroboh pos kawalan Batalion ke-4 Regimen Sempadan di Gerik dan bertindak agresif dalam kejadian petang semalam.

Ketua Polis Perak Datuk Mior Faridalathrash Wahid berkata dalam kejadian 6.45 petang itu, lelaki berusia 35 tahun tersebut cuba menceroboh ke kawasan batalion dengan memanjat pagar pintu hadapan.

“Lelaki tersebut kemudiannya telah diberikan amaran oleh anggota tentera yang berkawal di pos pengawal pintu hadapan berkenaan namun lelaki itu telah bertindak agresif dengan menyerang menggunakan senjata yang dibawa.

“Dalam pergelutan itu, anggota tentera telah melepaskan tembakan dan mengenai lelaki tersebut yang kemudiannya dibawa ke Hospital Gerik oleh pihak polis sebaik dimaklumkan, namun disahkan meninggal dunia,” katanya dalam kenyataan hari ini.

Mior Faridalathrash berkata siasatan lanjut mendapati lelaki tersebut merupakan bekas tentera yang ditamatkan perkhidmatan pada 2013 kerana mempunyai masalah kesihatan mental.

Katanya siasatan lanjut sedang dijalankan bagi mengenal pasti punca sebenar kejadian dan pihaknya juga telah merampas beberapa barang berkaitan kes tersebut.

“Kami masih menunggu laporan bedah siasat forensik yang akan dilakukan di Jabatan Forensik Hospital Raja Permaisuri Bainun, Ipoh. Kes disiasat di bawah Seksyen 9 Akta Kawasan Larangan Tempat Larangan 1959.

“Kertas siasatan akan dilengkapkan untuk dirujuk kepada Jabatan Peguam Negara bagi tindakan selanjutnya. Kami harap tiada sebarang spekulasi oleh orang ramai sehingga menjejaskan siasatan berkenaan,” katanya.


MUFC tebus maruah di Ipoh

IPOH 25 April – Kelab Bolasepak Melaka United (MUFC) menebus maruah dua kekalahan di laman sendiri sebelum ini apabila mencipta kemenangan kedua berturut-turut di tempat lawan selepas menundukkan Perak FC dalam aksi di Stadium Ipoh, malam tadi.

Kemenangan skuad Hang Tuah dijelmakan menerusi jaringan tunggal Wan Zaharul Nizam Wan Zakaria pada minit ke-61 itu sekali gus berjaya memintas The Bos Gaurus dengan menduduki tangga ke-8 Liga Super dengan mengutip 10 mata daripada 10 perlawanan.

Dalam aksi di hadapan penyokong The Bos Gaurus itu, tuan rumah bermula garang dengan melakukan asakan demi asakan sebaik wisel permulaan dengan menyerang kubu pertahanan pelawat.

Begitupun, anak buah Zainal Abidin Hassan berjaya memperoleh peluang keemasan pada minit ke-36 menerusi sepakan pantas Ahmad Syamin Yahya hasil umpanan Sony Norde, malangnya ia sedikit tersasar.

Bersambung babak kedua, MUFC cuba melakukan sesuatu untuk mendapatkan gol namun peluang yang hadir menerusi tandukan Sukwon Jang pada minit ke-56 sekadar menggegar palang gol tuan rumah.

Gol itu terhasil berpunca daripada kealpaan barisan pertahanan Perak FC yang membolehkan Stefan Nikolic mencuri peluang dan melakukan hantaran kepada Kecik untuk menjaringkan gol tunggal perlawanan.

Walaupun pasukan tuan rumah cuba bangkit di minit-minit akhir perlawanan, namun disiplin bertahan yang dipamerkan pemain MUFC membolehkan keputusan kekal hingga tamat permainan sekali gus membawa pulang tiga mata berharga dari Ipoh.


JPM tidak campur tangan siasatan Tabung Haji

Menterinya Senator Idris Ahmad berkata pihaknya memberi kepercayaan penuh kepada pasukan yang ditubuhkan di bawah Akta Suruhanjaya Siasatan 1950 (Akta 119) itu bagi menyiasat isu-isu pengurusan dan operasi Tabung Haji.

“Kita tidak masuk campur sebaliknya kita hanya beri senarai nama (anggota RCI) kepada Yang di-Pertuan Agong dan baginda telah memberi tauliah, maka kita beri kebebasan kepada mereka untuk melakukan apa sahaja dalam RCI,” katanya.

Beliau berkata demikian ketika ditemui pemberita selepas menghadiri Program Penyampaian Sumbangan Skuad Musa’adah Keluarga Malaysia Agensi di Bawah Menteri Di Jabatan Perdana Menteri (Hal Ehwal Agama) kepada mangsa ribut dan puting beliung di Pusat Pemindahan Sementara Dewan Tawas di sini hari ini.

Pada 14 Julai tahun lepas kerajaan bersetuju menubuhkan RCI di bawah Akta Suruhanjaya Siasatan 1950 (Akta 119) bagi menyiasat isu-isu berkaitan Tabung Haji.

Mengenai program hari ini Idris berkata beberapa keluarga mangsa ribut dan puting beliung di Ipoh Ahad lepas menerima bantuan wang tunai RM300 dan bekalan barang keperluan bernilai RM100 setiap keluarga hari ini, bagi membantu mereka yang terkesan akibat bencana berkenaan.

“Setiap kali bencana agensi-agensi agama akan turun dengan segera untuk membantu mereka yang terkesan walaupun bukan beragama Islam, kerana bencana tidak mengira agama dan bangsa, lebih-lebih lagi kita hidup dalam masyarakat majmuk,” katanya. – BERNAMA


Pelantikan semula Noraini terajui KPT bolehkan dasar sebelum ini diterus

KUALA LUMPUR 30 Ogos – Pelantikan semula Datuk Seri Dr Noraini Ahmad sebagai Menteri Pengajian Tinggi dilihat mampu memberikan masa dan peluang kepada beliau untuk meneruskan dasar-dasar yang diperkenalkannya sebelum ini.

Majlis Perwakilan Pelajar (MPP) Universiti Teknologi Malaysia (UTM), Universiti Pendidikan Sultan Idris (UPSI) dan Universiti Malaysia Terengganu (UMT) menyambut baik pelantikan semula itu bagi membolehkan segala perancangan berkaitan kebajikan mahasiswa serta mahasiswi diteruskan.

Yang Dipertua MPP UTM Wan Akmal Nazirah Wan Ubaidillah berkata, pihaknya menyokong inisiatif Noraini dalam perkongsian pandangan mahasiswa menerusi perjumpaan serta mesyuarat bersama Majlis Perundingan Pelajar Kebangsaan dan KPT.

“KPT di bawah pentadbiran beliau juga telah mewujudkan inisiatif-inisiatif yang memfokuskan isu kebajikan mahasiswa seperti Ops Penghantaran Pelajar Pulang, Bantuan Pelan Data dan Peranti IPT (Institut Pengajian Tinggi) serta Diskaun Tiket Penerbangan,” menurutnya dalam kenyataan hari ini.

Kenyataan MPP UPSI pula memaklumkan sesi libat urus yang dilaksanakan oleh Noraini bagi mendengar pandangan dan cadangan barisan kepimpinan pelajar IPT telah membawa kepada pelaksanaan bantuan kebajikan seperti Foodbank Siswa.

“Diharapkan dengan pelantikan semula YB Datuk Seri Dr Noraini dapat memberikan masa dan peluang kepada beliau untuk merealisasikan dasar serta perancangan KPT dalam menjaga kebajikan mahasiswa sekali gus meneruskan kecemerlangan mahasiswa dalam era norma baharu,” katanya.


Jalan perlu ditutup jika alih struktur berat

KUALA LUMPUR 22 Mac. – Jalan atau laluan kenderaan perlu ditutup, jika sesuatu struktur berat perlu dialihkan dalam melaksanakan projek pembinaan jalan raya atau lebuh raya, kata Menteri Kanan Kerja Raya Datuk Seri Fadillah Yusof.

Beliau berkata, perkara itu adalah antara prosedur operasi standard (SOP) ketat yang perlu diikuti oleh kontraktor, bagi memastikan keselamatan pekerja dan orang awam.

“Dalam pelaksanaan projek, jika misalnya nak alihkan ‘gantry launcher’, jalan perlu ditutup, jika jalan dah selamat, struktur itu pun selamat (dialih), maka barulah buka semula laluan tersebut,” katanya pada sidang media selepas majlis penyerahan Surat Setuju Terima (SST) Projek-Projek di bawah pelaksanaan Kementerian Kerja Raya dan Jabatan Kerja Raya Malaysia, di sini hari ini.

Beliau mengulas kemalangan yang berlaku di tapak pembinaan Lebuhraya Bertingkat Sungai Besi-Ulu Kelang (SUKE) di Alam Damai pagi tadi, yang menyebabkan tiga pekerja maut.

Fadillah berkata ketika ini pelbagai agensi termasuklah Lembaga Pembangunan Industri Pembinaan, Lembaga Lebuhraya Malaysia dan Pasukan Bomba dan Penyelamat akan menilai cadangan keselamatan terbaharu sebelum membenarkan kerja-kerja pembinaan di lokasi berkenaan diteruskan.

“Saya sudah mengarahkan bahagian keselamatan daripada pihak pemaju dan kontraktor untuk memberi tindakan dari sudut keselamatan dan ia akan dinilai oleh agensi-agensi bertanggungjawab,” katanya.

Hari ini, tiga individu maut dalam kejadian struktur besi kren launcher terjatuh di tapak pembinaan Lebuhraya Bertingkat SUKE berhampiran Puncak Banyan, Persiaran Alam Damai, Cheras, pagi tadi.


Hishammuddin jamin agenda veteran ATM tidak pernah dipinggir

KUALA LUMPUR, 20 Mei – Kementerian Pertahanan akan sentiasa memastikan agenda veteran Angkatan Tentera Malaysia (ATM) tidak akan dipinggirkan, kata Menteri Kanan Pertahanan Datuk Seri Hishammuddin.

“Malah, dalam program hari ini juga 900 unit rumah dikhaskan kepada mereka bagi membela kebajikan mereka sekeluarga,” katanya pada sidang media selepas merasmikan Pra-Pelancaran Blueprint Perumahan 3.0 di sini hari ini.

Beliau berkata demikian ketika ditanya mengenai perhimpunan aman yang bakal dibuat veteran ATM Jun ini, berikutan mendakwa kebajikan mereka diabaikan kerajaan.

Hishammuddin turut mengalu-alukan mana-mana pihak yang mempunyai cadangan atau pandangan untuk berhubung terus dengan pihaknya, supaya penyelesaian dan tindakan terbaik boleh diambil.

Katanya, berkata beliau sama sekali tiada masalah untuk mendekati dan melibatkan diri secara langsung dengan mereka yang benar-benar ikhlas membela kebajikan kumpulan berkenaan.- BERNAMA


Melaka plans to review liquor, alcoholic beverage sale regulations

MELAKA June 4 — The Melaka state government plans to review the regulations governing the sale of liquor and alcoholic beverage in the state, Chief Minister Datuk Sulaiman Md Ali said.

He said new guidelines would also be considered and the review would involve the cooperation of the Royal Malaysia Police, the Royal Malaysian Customs Department and the Local Authorities (PBT) in the state.

“The state government is aware of the recent cases of drink driving accidents which have led to the death of innocent people.

“The move to conduct the review is in support of the recommendation by the Prime Minister who had proposed amendments to the Road Transport Act 1987 or Act 333, so that heavier penalties could be imposed on individuals convicted of driving under the influence of alcohol or drugs,” he said in a statement here, today.

He said the issue on the sale of liquor and alcoholic beverages was serious as this had also led to other social problems which could escalate, if no firm action is taken or more severe penalties are imposed.

He said road accidents caused as result of drink driving had also given rise to social and economic consequences when families are affected following the death of a breadwinner.

Meanwhile, on behalf of the state government, Sulaiman congratulated the Melaka Historic City Council and Jasin Municipal Council on being recognised as among Malaysia’s 10 happiest cities in conjunction with the International Day of Happiness.

He said the recognition would spur both local authorities to continue to provide their best service to the community while at the same time inspire the other two PBTs, Alor Gajah and Hang Tuah Municipal Councils to strive harder for the recognition.

“It is important for all local authorities to receive the recognition because with this achievement, Melaka will be the happiest state in the country,” he said.


DUA PPS di Hulu Terengganu dinaiki air

HULU TERENGGANU 27 Feb – Dua pusat pemindahan sementara (PPS) di Kampung Lubuk Periuk dan Kampung Peneh di sini turut dilanda banjir awal pagi ini sehingga menyebabkan penduduk yang berlindung di tempat yang sepatutnya ‘selamat’ itu cemas dan kebimbangan.

Arus banjir yang terlalu deras menyebabkan penduduk menjadi kelam-kabut dan segera menyelamatkan harta benda serta keluarga mereka ke kawasan lebih tinggi di kampung tersebut.

Pengerusi Jawatankuasa Pembangunan dan Keselamatan Kampung (JPKK) Lubuk Periuk Abdul Rasek Ali berkata PPS di kampung itu yang menempatkan 315 mangsa pada awalnya telah ditutup pada 1 tengah hari semalam dan penduduk dibenarkan pulang ke rumah masing-masing setelah banjir surut sepenuhnya.

“Namun, air naik lagi pada tengah malam menyebabkan lapan penduduk (empat keluarga) yang rumah mereka terletak di kawasan lebih rendah bergegas semula untuk berlindung ke PPS itu malangnya, PPS turut dinaiki air pada 6.30 pagi tadi.

“Ada penduduk tak sempat pergi ke PPS dan jumlah penduduk yang terlibat kali ini masih belum dapat dipastikan kerana banyak rumah yang dinaiki air pagi ini dan kami masih membantu pasukan penyelamat dalam operasi memindahkan penduduk ke kawasan yang lebih tinggi,” katanya.

Kampung Lubuk Periuk dan Kampung Peneh adalah antara lokasi yang sering terjejas banjir di daerah Hulu Terengganu setiap kali hujan lebat berterusan dalam tempoh yang lama.

Sementara itu, penduduk Kampung Peneh, Rosliza Abdul Ghani, 41, ketika dihubungi Bernama berkata air naik terlalu cepat susulan hujan lebat berterusan sejak malam tadi.

“Memang suasana sangat kelam-kabut, tapi penduduk saling membantu menyelamatkan mangsa banjir yang terperangkap di rumah mereka terutama warga emas dan kanak-kanak untuk berlindung di Masjid Kampung Peneh.

“Walaupun pekarangan masjid telah dinaiki air, bahagian dalam masjid masih selamat untuk berlindung buat sementara waktu dan ketika ini, kesemua 60 rumah di Kampung Peneh telah dinaiki air,” katanya.


Arab Saudi perkasa sistem pengangkutan, sedia terima 30 juta jemaah menjelang 2030

KUALA LUMPUR, 26 Mac – Kerajaan Arab Saudi mengumumkan beberapa inisiatif dan strategi memperkasa sistem pengangkutan dan khidmat logistiknya sebagai persediaan menerima kedatangan sehingga 30 juta jemaah haji dan umrah setiap tahun menjelang 2030.

Menerusi perkongsian infografik di Twitter pada Jumaat, Kementerian Pengangkutan dan Logistik Arab Saudi menyenaraikan beberapa projek bersasar dalam menyantuni jemaah haji dan umrah, antaranya membangunkan indeks kesalinghubungan antara lapangan terbang domestik dan lapangan terbang utama dunia dengan menawarkan akses ke 250 lagi destinasi penerbangan antarabangsa.

Selain itu, Kementerian akan turut memberi tumpuan kepada meningkatkan kapasiti operasi Keretapi Laju ‘Bullet Train’ Al Haramain selain aliran trafik di pelabuhan-pelabuhan domestik.

Sementara itu, Agensi Berita Saudi (SPA) yang memetik kementerian sama melaporkan kerangka strategi pemerkasaan ini telah digariskan Putera Mahkota Arab Saudi Muhammed bin Salman dan perinciannya dibentang wakil kementerian semasa Persidangan Antarabangsa Perkhidmatan Haji dan Umrah baru-baru ini.

Menurut SPA, kerajaan Arab Saudi itu kini sedang dalam usaha meningkatkan kapasiti Lebuhraya Madinah-Mekah, antara kemudahan rangkaian jalan raya utama dan paling sibuk yang menghubungkan wilayah Mekah dan Madinah.

“Lebuhraya berukuran sepanjang 397.3 kilometer (km)  dan merentasi lebih 33 bandar dan penempatan itu dilengkapi 231 jambatan dan bersambung dengan lebih 20 persimpangan bertingkat”, lapor SPA. – BERNAMA


19 mati dalam tahanan PDRM sejak Januari 2022 – Bukit Aman

KUALA LUMPUR, 15 Julai – Sebanyak 19 kes kematian melibatkan tahanan di bawah jagaan Polis Diraja Malaysia (PDRM) dilaporkan sejak Januari tahun ini.

Setiausaha PDRM Datuk Noorsiah Mohd Saaduddin berkata sembilan kes yang direkodkan melibatkan kematian dalam lokap, lapan kematian di hospital dan dua dalam perjalanan ke hospital.

Beliau berkata kes-kes kematian itu disiasat oleh Unit Siasatan Jenayah dan Kematian dalan Tahanan (USJKT), Jabatan Integriti dan Pematuhan Standard (JIPS) sejak penubuhan unit itu awal tahun ini (1 Jan 2022).

“Sebanyak 14 kes melibatkan kematian lelaki berbangsa Melayu, masing-masing satu kematian melibatkan lelaki Cina dan India dan tiga warganegara asing iaitu warga Myanmar (dua kematian) dan Indonesia,” katanya dalam kenyataan hari ini.

Beliau berkata daripada 19 kes tersebut, satu kes telah dituduh di mahkamah melibatkan empat suspek yang didakwa mengikut Seksyen 323 Kanun Keseksaan dibaca bersama Seksyen 34 kanun yang sama.

Noorsiah berkata semalam pihak PDRM telah mengadakan satu mesyuarat bersama Suruhanjaya Hak Asasi Manusia (Suhakam) dan Suruhanjaya Integriti Agensi Penguatkuasaan (EAIC), bagi membincangkan perkembangan siasatan kes kematian dalam tahanan.

Menurutnya lawatan bersama Suhakam dan EAIC ke lokap berpusat Ibu Pejabat Polis Daerah Shah Alam turut diadakan bagi memberikan gambaran jelas cara pengoperasian lokap berpusat PDRM, yang turut disertai wakil sebuah pertubuhan bukan kerajaan (NGO) iaitu Pusat Penyelidikan dan Advokasi Hak Asasi Manusia (Centhra).

Katanya kolaborasi PDRM bersama agensi-agensi lain merupakan sebahagian usaha bagi menangani isu-isu kematian dalam tahanan atau jagaan polis, dan pada masa sama menunjukkan keterbukaan serta ketelusan PDRM dalam pengurusan tahanan.


Sasar 92 peratus peningkatan prestasi perbelanjaan pembangunan 2023 – KM

Ketua Menteri, Datuk Seri Ab Rauf Yusoh berkata, sasaran itu berdasarkan peningkatan yang konsisten selama tiga tahun berturut-turut melebihi 85 peratus dan ke atas dari 2020 hingga 2022.

“Kerajaan Negeri juga serius dalam memastikan projek pembangunan berjalan dengan lancar dan sempurna, justeru kita mensasarkan 92 peratus prestasi perbelanjaan pembangunan negeri bermula tahun ini,” katanya.

Beliau berkata demikian pada sidang media selepas Majlis Anugerah Projek/Program Terbaik Negeri Melaka serta Anugerah Kajian Penilaian Outcome Peringkat Negeri Melaka yang diadakan di sebuah hotel, di sini, hari ini.

Turut hadir, Setiausaha Kerajaan Negeri Datuk Wira Zaidi Johari dan Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana, Datuk Rais Yasin serta Pegawai Kewangan Negeri, Datuk Salhah Salleh.

Hadir sama, Exco Pembangunan Wanita, Keluarga dan Komuniti, Datuk Kalsom Noordin, Timbalan Exco Pelaburan, Perindustrian dan Pembangunan TVET, Datuk Khaidhirah Abu Zahar dan Timbalan Exco Kemajuan Desa, Pertanian dan Keterjaminan Makanan, Low Chee Leong.


Suami isteri ditahan bersama dadah hampir setengah juta ringgit

KUALA LUMPUR 25 Mei – Polis Kuala Lumpur menumpaskan sindiket pengedaran dadah susulan penahanan pasangan suami isteri warga tempatan dan merampas pelbagai jenis dadah bernilai hampir setengah juta ringgit di Port Dickson, Negeri Sembilan, Jumaat lalu.

Ketua Jabatan Siasatan Jenayah Narkotik (JSJN) Kuala Lumpur Asisten Komisioner Adnan Azizon berkata, pasangan berusia 49 tahun (suami) dan 40 tahun (isteri) itu ditahan di sebuah rumah di Taman PD Seraya dalam operasi khas kira-kira 5 petang pada 21 Mei lalu.

“Susulan penahanan itu, membawa pasukan serbuan ke sebuah hotel di Jalan Seremban, Port Dickson dan menemukan pelbagai peralatan yang disyaki digunakan untuk memproses dadah,” katanya dalam kenyataan hari ini.

Beliau berkata hasil pemeriksaan di rumah, pihaknya menemukan sebuah beg milik seorang daripada suspek dan merampas 1,141 gram dadah jenis methamphetamine, 4,688 gram serbuk MDMA, 7,929 biji pil ekstasi serta merampas wang tunai berjumlah RM515.

Menurutnya, semakan mendapati hotel berkenaan dimiliki oleh isteri suspek dan rumah yang diserbu pula telah disewa selama enam bulan oleh pasangan itu dengan kadar sewa RM1,500 sebulan.

Pasangan itu direman mengikut Seksyen 117 Kanun Tatacara Jenayah bermula dari tarikh tangkap sehingga Khamis ini dan kes disiasat mengikut Seksyen 39B Akta Dadah Berbahaya 1952 yang membawa hukuman gantung sampai mati jika sabit kesalahan.

Beliau berkata dengan tangkapan ini, polis menumpaskan kegiatan pengedaran dadah yang didalangi oleh warga tempatan yang dikesan aktif selama tiga bulan di sekitar Lembah Klang dan Negeri Sembilan.


Murid terpilih DUN Rembia terima bantuan sekolah

REMBIA 22 Jun – Seramai 10 murid terpilih dalam Dewan Undangan Negeri (DUN) Rembia menerima Baucar Bantuan Persekolahan Sekolah Rendah Tabung Amanah Pendidikan Negeri Melaka (TAPEM), baru-baru ini.

Sumbangan itu disampaikan Ahli Dewan Undangan Negeri (ADUN) Rembia, Datuk Muhammad Jailani Khamis bagi membantu golongan memerlukan di DUN tersebut selain menyuntik semangat murid untuk cemerlang dalam pelajaran.

“Sumbangan ini sudah tentu dapat membantu keluarga itu meneruskan kelangsungan hidup sekali gus memastikan kualiti pendidikan anak-anak mereka tidak terganggu,” katanya menerusi hantaran di Facebook rasminya, Khamis lalu.


Kerajaan setuju cadangan perintah perceraian, tuntutan nafkah secara serentak

KUALA LUMPUR, 23 Mac – Kerajaan bersetuju mencadangkan supaya hakim Mahkamah Syariah membuat perintah secara serentak bagi permohonan perceraian dan urusan tuntutan nafkah untuk isteri dan anak-anak.

Perdana Menteri Datuk Seri Ismail Sabri Yaakob berkata ini bagi mengelakkan masa yang terlalu lama diambil untuk menyelesaikan isu itu sehingga bekas isteri dan anak-anak tidak mendapat keadilan.

“Sekarang ini satu persatu bawa ke mahkamah untuk selesaikan kes perceraian. Selepas diputuskan perceraian baru bawa sekali lagi untuk nafkah. Ia kadang-kadang memakan masa yang lama.

“Sebab itu kita bersetuju mencadangkan supaya dibawa terus dua-dua serentak, perceraian dan juga (tuntutan) nafkah untuk isteri dan anak-anak. Jika ini dapat dilakukan maka cepatlah urusan yang lebih besar, selain daripada perceraian adalah urusan nafkah anak dapat disegerakan,” katanya pada sidang media di Bangunan Parlimen, di sini hari ini.

Perdana Menteri berkata kerajaan juga mencadangkan pembayaran terus nafkah anak daripada akaun akan dilaksanakan segera membabitkan penjawat awam berdasarkan keputusan yang dibuat oleh mahkamah.

Beliau berkata mahkamah mempunyai peruntukan untuk mengambil tindakan menghina mahkamah terhadap majikan yang enggan membuat potongan gaji kakitangan secara terus untuk tuntutan nafkah daripada akaun pekerja.

“Seperti yang saya umumkan pada Perhimpunan Agung UMNO baru-baru ini, akaun suami perlu dibekukan untuk membuat bayaran terus melalui akaun bank bekas isteri dan anak-anak.

“Kita juga minta Mahkamah Syariah tegas kepada mana-mana suami yang ingkar terhadap keputusan mahkamah, mahkamah mesti mengeluarkan perintah penghinaan mahkamah supaya tindakan perundangan seterusnya boleh diambil terhadap suami,” tambahnya.

Sehubungan itu Ismail Sabri berkata beliau akan berbincang dengan Kementerian Kewangan dan Bank Negara Malaysia untuk mengarahkan bank-bank mengambil tindakan mengenai pembayaran nafkah yang ditetapkan oleh Mahkamah Syariah.

Dalam pada itu, Ismail Sabri turut mengumumkan penubuhan Pusat Bantuan Guaman Syarie (BAGUS) yang bermatlamat untuk memastikan umat Islam di negara ini terutamanya golongan B40 diberi akses kepada keadilan khususnya di Mahkamah Syariah.

Beliau berkata BAGUS berteraskan kepada dua perkhidmatan asas iaitu memberi khidmat nasihat undang-undang secara percuma kepada masyarakat Islam yang ingin mendapatkan nasihat perundangan berhubung proses dan prosedur tuntutan dan menjawab tuntutan mal di Mahkamah Syariah.

Selain itu, pusat berkenaan juga menyediakan khidmat bantuan guaman secara percuma iaitu mewakili pihak-pihak untuk membuat tuntutan atau menjawab tuntutan di Mahkamah Syariah dengan kos yang minimum, yang akan dibiayai oleh kerajaan.

“Kita nak pastikan setiap ibu atau bekas isteri apabila ke mahkamah mesti mempunyai peguam bagi mendapatkan keadilan yang lebih baik kepada mereka. Untuk itu saya meluluskan peruntukan sebanyak RM5 juta sebagai permulaan untuk menggerakkan pusat bantuan guaman ini,” katanya.

Untuk permulaan, BAGUS akan dimulakan di Mahkamah Syariah Wilayah Persekutuan Kuala Lumpur sebagai projek rintis sebelum diperluaskan ke negeri-negeri lain.- BERNAMA


UPUOnline dibuka semula esok untuk lepasan SPM

PUTRAJAYA 14 Jun – Portal rasmi UPUOnline dibuka semula untuk permohonan masuk ke universiti awam, politeknik, kolej komuniti dan institusi latihan kemahiran awam bagi lepasan Sijil Pelajaran Malaysia (SPM) sesi 2021/2022.

Kementerian Pengajian Tinggi (KPT) memaklumkan permohonan kemasukan pelajar lepasan SPM ke program Sijil, Asasi, Diploma dan Ijazah Sarjana Muda ke Institusi Pendidikan Tinggi Awam (IPTA) dan Institusi Latihan Kemahiran Awam (ILKA) bermula esok hingga 21 Jun ini.

“Keputusan itu diambil bagi memberi peluang kepada pelajar yang tidak berkesempatan untuk berbuat demikian dalam tempoh yang telah ditetapkan sebelum ini,” menurut KPT dalam satu kenyataan hari ini.

Pemohon boleh melayari portal rasmi upu.mohe.gov.my sama ada untuk membuat permohonan kemasukan atau membuat pilihan program pengajian untuk melanjutkan pengajian ke IPTA dan ILKA.

Bagi pelajar yang belum pernah memohon, perlu mengemukakan permohonan dan memilih program pengajian manakala bagi pelajar yang telah memohon perlu mengemas kini pilihan program pengajian bermula 12 tengah hari, 15 Jun hingga 5 petang, 21 Jun.

“Keputusan ini diharapkan dapat memberi ruang yang secukupnya kepada pelajar untuk mengemukakan permohonan bagi memudahkan urusan pemohon untuk melanjutkan pengajian,” menurut KPT.


No necessity to declare emergency – Agong

Comptroller of the Royal Household of Istana Negara, Datuk Ahmad Fadil Shamuddin informed that Al-Sultan Abdullah stated that the decision was made after studying carefully the request presented by Prime Minister Tan Sri Muhyiddin Yassin and discussed with the Malay rulers, besides looking at the current situation in the country.

“Al-Sultan Abdullah is of the view that there was no necessity currently for His Majesty to declare an Emergency in this country or any part of Malaysia.


Hanya 239 hari sebelum Beta balik ke Pahang –  Al-Sultan Abdullah

KUALA LUMPUR, 5 Jun – Bagai menghitung hari, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini bertitah bahawa Seri Paduka bersama Raja Permaisuri Agong Tunku Azizah Aminah Maimunah Iskandariah hanya mempunyai kira-kira 239 hari, sebelum menamatkan tugas dan berangkat pulang ke Pahang.

Seri Paduka menzahirkan kesyukuran kerana telah dianugerahkan taufik dan hidayah, kudrat, serta keafiatan daripada Allah SWT, untuk melaksanakan amanah besar memayungi Malaysia selama hampir lima tahun lamanya.

“Dalam perkiraan Beta, hanya 239 hari lagi sebelum Beta berdua balik ke kampung, ke negeri Pahang,” titah Seri Paduka pada Istiadat Menghadap dan Pengurniaan Darjah Kebesaran, Bintang dan Pingat Persekutuan 2023 di Istana Negara sempena Ulang Tahun Hari Keputeraan Rasmi Yang di-Pertuan Agong hari ini.

Pada masa yang sama Yang di-Pertuan Agong yang juga Sultan Pahang, turut menzahirkan penghargaan dan kesyukuran kepada Majlis Raja-Raja atas kepercayaan serta amanah besar kepada Seri Paduka dalam memayungi negara hampir lima tahun sejak 2019.

Seri Paduka bertitah, nasihat dan pandangan yang dizahirkan oleh Raja-Raja Melayu telah berupaya untuk membantu dalam merungkai pelbagai kemelut yang melanda negara.

“Semangat musyawarah Yang di-Pertuan Agong dan Raja-Raja Melayu perlu terus dijunjung dan diperkasakan, sebagai mekanisme semak dan imbang terakhir ke atas tadbir urus negara yang telus, demi kelangsungan hidup rakyat jelata,” titah Baginda.

Al-Sultan Abdullah bertitah sistem penggiliran yang di-Pertuan Agong di antara sembilan Raja-Raja Melayu yang diamalkan semenjak kemerdekaan negara, menjadi bukti kekuasaan dan jawatan bukan bersifat mutlak.

Titah Seri Paduka, institusi Yang di-Pertuan Agong juga merupakan satu mercu tanda yang melindungi Perlembagaan Persekutuan, menjadi sumber keadilan, tonggak kestabilan dan penjaga kepada amalan demokrasi negara.

“Ia merupakan pemusatan dan tumpuan kesetiaan yang tidak berbelah bahagi oleh Kerajaan Persekutuan; Angkatan Tentera Malaysia dan rakyat jelata sekaliannya,” titah Al-Sultan Abdullah.

“Natijahnya, Yang di-Pertuan Agong merupakan obor yang sentiasa menyinari negara agar tidak tergelincir dari acuan Perlembagaan Persekutuan, idealisme cita-cita dan harapan negara,” titah Seri Paduka.

Al-Sultan Abdullah bertitah, sambutan Ulang Tahun Hari Keputeraan Rasmi Yang di-Pertuan Agong hari ini, turut melambangkan citra untuk mendaulatkan institusi berkenaan yang masih lagi kekal sebati di setiap sanubari rakyat Malaysia.

Pada masa yang sama Seri Paduka turut menzahirkan penghargaan kepada seluruh rakyat jelata atas persembahan ucapan tahniah dan doa bersempena Ulang Tahun Hari Keputeraan Rasmi Yang di-Pertuan Agong, yang disfatkan amat bermakna dan amat besar ertinya buat Seri Paduka berdua.


Kelayakan Piala Asia 2022: KBS beri lampu hijau FAM bida jadi tuan rumah

PETALING JAYA 10 Nov – Persatuan Bola Sepak Malaysia (FAM) mendapat kebenaran Kementerian Belia dan Sukan (KBS) untuk membida sebagai tuan rumah pusingan ketiga Kelayakan Piala Asia 2023 dijadual berlangsung pada Jun 2022.

Setiausaha Agung FAM Mohd Saifuddin Abu Bakar berkata badan induk itu amat menghargai ‘lampu hijau’ diberikan KBS, sambil menyatakan penganjuran saingan kelayakan tersebut akan memberi kelebihan kepada skuad kebangsaan apabila dapat beraksi di laman sendiri.

Mengenai pembidaan itu, Mohd Saifuddin berkata FAM perlu menunggu hingga Februari tahun depan berikutan proses bidaan hanya dibuka selepas majlis undian kumpulan saingan kelayakan tersebut.

“Kita kena tunggu sampai Februari selepas kita tahu kita dimasukkan ke kumpulan mana, jadi daripada kumpulan itu baru kita tahu sama ada hanya Malaysia membida atau pun ada negara lain turut membida.

“…dan persiapan fasa kedua yang kita buat sekarang ini adalah mengenal pasti venue, hotel dan padang-padang latihan serta memastikan semua kemudahan itu boleh mengikut SOP (prosedur operasi standard),” katanya ketika ditemui media di Wisma FAM di Kelana Jaya di sini hari ini.

Sebelum ini, harapan peminat bola sepak untuk menyaksikan Malaysia menjadi satu daripada enam venue pusingan ketiga kelayakan itu dilihat tipis selepas Menteri Belia dan Sukan Datuk Seri Ahmad Faizal Azumu dilapor berkata kerajaan mengutamakan kepada usaha pemulihan ekonomi negara pasca-pandemik COVID-19 berbanding mengeluarkan dana untuk kos penganjuran pusingan kelayakan itu.

“Ia adalah daripada usaha FAM sendiri, pembidaan ini bukan hanya untuk kebaikan pasukan tetapi kalau lihat sekarang ekonomi juga telah dibuka, jadi kalau katakan pelancong datang untuk melihat bola sepak, mereka akan berbelanja di Malaysia dan menaikkan ekonomi kita,” katanya.

Skuad kebangsaan kendalian Ketua Jurulatih Tan Cheng Hoe kini dalam misi melayakkan diri ke pusingan akhir Piala Asia 2023 selepas kali terakhir beraksi di kejohanan itu ketika menjadi tuan rumah bersama pada edisi 2007.


Gagal patuhi SOP penginapan pekerja, 23 majikan dituduh di mahkamah

BUKIT MERTAJAM 29 Jan. – Sebanyak 23 majikan didakwa di mahkamah kerana gagal mematuhi Akta Standard Minimum Perumahan, Penginapan dan Kemudahan Pekerja 1990 (Akta 446) yang dipinda pada 2019, sejak dikuatkuasakan pada 1 September tahun lalu, kata Timbalan Menteri Sumber Manusia Awang Hashim.

“Setakat ini dalam operasi yang kita jalankan, hampir 80 peratus majikan mematuhi dan menunjukkan tahap pematuhan yang memuaskan,” katanya kepada pemberita selepas menjalankan operasi penguatkuasaan pematuhan Akta 446 di sebuah syarikat pembuatan kasut di kawasan Perindustrian, Bukit Tengah di sini, hari ini.

Awang berkata kebanyakan majikan yang didakwa itu didapati gagal mematuhi prosedur operasi standard (SOP) penginapan pekerja, antaranya menempatkan terlalu ramai pekerja di dalam sebuah bilik.

“Setiap bilik hanya boleh menempatkan dua pekerja, namun dalam tinjauan operasi kebanyakannya dihuni lebih ramai pekerja iaitu enam orang untuk satu bilik, manakala penggunaan bilik air hanya enam orang bagi satu bilik air,” katanya.

Awang berkata tindakan penguatkuasaan itu akan diperhebat bagi memastikan majikan dan penyedia penginapan berpusat di negara ini mematuhi akta itu serta SOP Majlis Keselamatan Negara bagi mengekang penularan COVID-19.

Sebelum dipinda pada 2019, akta itu hanya mencakupi aspek perumahan dan penginapan pekerja sektor perladangan yang melebihi 20 hektar serta perlombongan, namun kini undang-undang itu dikuatkuasakan ke atas semua sektor selain memperuntukan peraturan baharu berhubung standard perumahan dan kemudahan pekerja.


Melaka fokus jadi hab pendidikan global – KM

AYER KEROH 23 September – Lebih banyak institusi pengajian tinggi dipelawa untuk beroperasi di Melaka bagi merealisasikan perancangan menjadikan negeri ini sebagai hab pendidikan global.

Ketua Menteri, Datuk Seri Utama Sulaiman Md Ali berkata, hasrat menjadikan Melaka sebagai hab itu mampu direalisasikan berdasarkan jumlah terkini kampus universiti dan kolej di negeri ini.

“Justeru, saya mempelawa pihak universiti, pensyarah, penyelidik dan para pelajar khususnya UTeM (Univerisiti Teknikal Malaysia Melaka) terlibat dengan lebih aktif bersama Kerajaan Melaka dalam bidang pendidikan.

“Bersama kita fokus dalam bidang penyelidikan, pengkomersialan dan inisiatif serta aktiviti sukarela, demi membangunkan komuniti di Negeri Melaka ini,” katanya ketika berucap merasmikan Program KPT Prihatin UTeM Sejahtera, di sini, malam tadi.

Hadir sama pada majlis itu Menteri Pengajian Tinggi, Datuk Seri Dr Noraini Ahmad, Ketua Setiausaha Kementerian Pengajian Tinggi (KPT), Datuk Seri Abdul Razak Jaafar, Naib Canselor UTeM Prof Ts. Dr. Massila Kamalrudin serta Exco Hal Ehwal Wanita, Pembangunan Keluarga dan Kebajikan negeri, Datuk Kalsom Noordin.

Menerusi inisitif itu anak Negeri Melaka diberikan bantuan secara ‘one-off’ RM1,000 bagi melanjutkan pengajian ke Universiti Melaka (UniMel) dan Kolej Antarabangsa Sains dan Teknologi Melaka (MiCoST).

“Bagi peminjam Tabung Amanah Pendidikan Negeri Melaka (TAPEM) yang mendapat Ijazah Kelas Pertama pula ditukar daripada pinjaman kepada biasiswa dan diskaun 20 peratus kepada yang membuat bayaran balik pinjaman sekali gus.

“Manakala anak Melaka yang berjaya melanjutkan pelajaran, bantuan one-off RM300 diberikan kepada pelajar diploma dan RM400 untuk yang mengikuti kursus peringkat ijazah,” katanya.


GLC, GLIC perlu fokus usaha terhadap Keluarga Malaysia, perniagaan dan ekonomi pada 2022

KUALA LUMPUR, 13 Mac – Usaha Syarikat Berkaitan Kerajaan (GLC) dan Syarikat Pelaburan Berkaitan Kerajaan (GLIC) tahun ini perlu berdasarkan tiga fokus utama yang digariskan dalam Bajet 2022 iaitu Keluarga Malaysia, perniagaan dan ekonomi, kata Perdana Menteri Datuk Seri Ismail Sabri Yaakob.

Beliau berkata pemulihan ekonomi perlu diberi perhatian oleh GLC dan GLIC supaya kembali mampan dan merapatkan semula jurang ekonomi menerusi pemerkasaan komuniti, projek berteraskan konsep lestari, projek pembangunan untuk pemulihan serta projek ketersambungan digital.

“Kerajaan juga telah memulakan projek-projek tertentu seperti mewujudkan satu ekosistem bersepadu bagi meneroka industri-industri yang berteraskan digital, serta teknologi Revolusi Perindustrian Keempat (4IR) dan 5G.

“InsyaAllah, dengan semangat usaha sama di antara kerajaan, GLC/GLIC dan pihak swasta serta badan bukan kerajaan, saya yakin kita mampu menangani impak pandemik dan membina semula sebuah negara yang lebih makmur untuk kesejahteraan seluruh Keluarga Malaysia,” katanya dalam satu wawancara sempena Hari Terbuka GLC 2022.

Hari Terbuka GLC 2022 yang berlangsung pada 11 hingga 13 Mac 2022 di Pusat Konvensyen Kuala Lumpur di sini menyaksikan penyertaan 25 buah GLIC/GLC.

Perdana Menteri berkata fokus kedua GLC dan GLIC ialah mengembalikan keupayaan dan daya saing perniagaan menerusi pelbagai inisiatif seperti pembiayaan perniagaan serta sokongan kepada perusahaan mikro, kecil dan sederhana (PMKS) melalui ekosistem GLC dan GLIC, termasuk peniaga dan syarikat Bumiputera.

“Dengan sempadan negara yang akan dibuka pada 1 April, 2022, saya yakin ia akan merancakkan ekonomi, sekali gus membantu bukan sahaja GLC dan GLIC tetapi juga syarikat berkaitannya berkembang,” tambah beliau.

Menurut Ismail Sabri, Bajet 2022 juga mengunjurkan pelaburan bernilai sekurang-kurangnya RM30 bilion oleh syarikat GLC dalam bidang tenaga boleh diperbaharui, serta pemodenan rangkaian bekalan atau infrastruktur 5G.

Beliau berkata menerusi usaha ini, kerajaan juga mengutamakan pemerkasaan Bumiputera dengan Bajet 2022 jelas menekankan bahawa 40 peratus perolehan tempatan melalui GLC/GLIC perlu dikhususkan untuk usahawan Bumiputera.

Dalam pada itu, Ismail Sabri berkata GLC dan GLIC perlu bekerjasama rapat dengan kerajaan dalam memulih kehidupan Keluarga Malaysia secara menyeluruh, merangkumi mata pencarian, pekerjaan dan penambahbaikan kesihatan awam.

“Melalui penampilan baharu GLC Demi Rakyat dan Negara (GDRN), GLC dan GLIC akan menyumbang kepada peningkatan kualiti pendidikan dan juga kesihatan awam, terutamanya bagi golongan tumpuan dan yang memerlukan,” katanya.

Dalam perkembangan berkaitan, perdana menteri berkata secara keseluruhan GLC dan GLIC telah menggaji kira-kira 500,000 tenaga kerja negara dan secara tidak langsung menyokong berjuta tenaga kerja melalui ekosistemnya yang merangkumi pelbagai syarikat swasta, daripada yang bersaiz kecil, sederhana dan besar.

Beliau berkata pada 2021, Malaysian Short-Term Employment Programme (MySTEP) telah berjaya menempatkan 21,541 termasuk siswazah di GLC dan GLIC berbanding sasaran sebanyak 15,000.

“Ini akan menyumbang kepada sasaran keseluruhan kerajaan untuk mencipta 600,000 peluang pekerjaan bagi rakyat Malaysia, yang juga akan menyumbang kepada penurunan kadar pengangguran negara ke tahap kurang daripada empat peratus menjelang hujung tahun ini,” katanya.- BERNAMA


Gagal EIA, pemaju tambak laut perlu penuhi syarat dan buat permohonan semula

AYER KEROH 21 Mac – Pemaju dikehendaki memenuhi semua syarat dalam Penilaian Alam Sekitar (EIA) yang ditetapkan sebelum projek tambakan laut di Klebang dibenarkan.

Menteri Alam Sekitar dan Air, Datuk Seri Tuan Ibrahim Tuan Man menjelaskan penolakan EIA dalam projek tambakan laut di Klebang baru-baru ini merupakan kaedah pelaporan biasa yang dikendalikan dalam sesuatu permohonan projek.

“Penolakan EIA itu perkara biasa, bila laporan EIA tak lengkap dan tidak sempurna kita akan maklumkan pemaju berkaitan kelulusan itu dan kenapa ia tak lulus.

Beliau berkata demikian pada sidang media selepas merasmikan Penyerahan Projek Pembinaan Loji Rawatan Kumbahan Serantau Batu Berendam di sini, hari ini.

Dalam pada itu beliau berkata, biarpun EIA telah diluluskan dalam sesebuah projek, penilaian Prestasi Alam Sekitar (ENP) turut akan dikuatkuasakan agar tidak membawa kesan kepada alam sekitar.

“Sekali pun EIA diluluskan, ENP tetap dikuatkuasakan sehingga projek itu tidak membawa kesan sampai ia disiapkan, malah bila tempoh siap sekali pun kita akan pantau supaya tidak berlaku pencemaran.

“Dua perkara ini sentiasa akan diawasi Jabatan Alam Sekitar (JAS) malah orang awam juga mempunyai hak ke atas EIA bagi memastikan alam sekitar ini dilestarikan,” katanya.

Baru-baru ini media melaporkan, JAS telah menolak penilaian EIA dalam projek tambakan laut di Klebang pada 2 Mac lalu kerana ia tidak memenuhi keperluan di bawah Seksyen 34A(2C) Akta Kualiti Alam Sekeliling 1974.


Pelajar Kg Bemban naik bot tempur ATM ke sekolah

JELEBU, 10 Jan – Pengalaman pertama kali menyeberangi sungai menaiki bot tempur Angkatan Tentera Malaysia (ATM) pada hari permulaan sekolah mengujakan pelajar yang tinggal di Kampung Bemban, dekat sini.

Laluan utama ke sekolah berkenaan yang terletak di Kampung Jerang itu terputus akibat banjir besar baru-baru ini apabila jambatan yang menghubungkan kedua-dua kampung itu musnah dan kini dalam kerja pembinaan semula oleh pihak Jabatan Kerja Raya.

Seawal 6.30 pagi, anggota ATM telah bersedia dengan sebuah bot bagi membawa kira-kira 20 pelajar berkenaan ke sekolah dengan menyeberangi Sungai Triang menaiki bot pada hari pertama pembukaan sekolah hari ini.

Bot tempur sepanjang 12 kaki itu dilengkapi jaket penyelamat untuk kegunaan pelajar dari Sekolah Kebangsaan (SK) Durian Tipus, SK Simpang Durian, SK Sungai Buloh dan Sekolah Menengah Kebangsaan Triang Hilir.

Biarpun tidak sampai lima minit menyeberangi Sungai Triang itu, Nur Syuhada Zainal, 10 tahun berasa seronok dan bersemangat untuk ke sekolah bersama rakan-rakan.

Sebelum jambatan itu rosak, dia menaiki kereta dipandu ibunya dan permulaan sesi persekolahan hari ini adalah pengalaman pertama menaiki bot ke sekolah serta pulang ke rumahnya di Kampung Bemban.

“Ini merupakan pertama kali saya naik bot ke sekolah, sangat seronok…selalunya ayah hantar saya menaiki motosikal, kali ini sangat berbeza, ini pengalaman yang sangat menyeronokkan,” kata Ahmad Nuzul Haikal Mohd Rosdi, 4.

Dalam pada itu, Guru Besar SK Durian Tipus Masrawati Mat Ali serta beberapa guru lain dan pegawai Pejabat Pendidikan Daerah Jempol dan Jelebu turut bersama-sama memastikan keselamatan kira-kira 15 pelajar menyeberangi sungai itu setelah tamat waktu persekolahan.


Penguasa kanan SPRM dipenjara tiga tahun, dua sebatan salah guna wang rampasan US6.94 juta

KUALA LUMPUR, 18 Feb – Seorang Penguasa Kanan Suruhanjaya Pencegahan Rasuah Malaysia (SPRM) dipenjara tiga tahun dan dua sebatan oleh Mahkamah Sesyen di sini hari ini kerana menyalahgunakan wang rampasan SPRM berjumlah US$6.94 juta.

Hakim Suzana Hussin menjatuhkan hukuman itu selepas Shahrum Nizam Baharuddin, 41, menukar pengakuan kepada bersalah atas pertuduhan pilihan ketika sebutan kes hari ini.

Sebelum ini, SPRM mengesahkan penahanan tiga pegawainya bagi membantu siasatan dakwaan salah guna kuasa dan penyelewengan dalam urusan kes bekas Ketua Pengarah Organisasi Perisikan Luar Malaysia (MEIO) Datuk Hasanah Abdul Hamid.

Pada 12 April 2021, Mahkamah Tinggi di sini melepas tanpa membebaskan Hasanah daripada pertuduhan melakukan pecah amanah US$12.1 juta (RM50.4 juta) milik kerajaan Malaysia.

Sebelum menjatuhkan hukuman, Suzana berkata hukuman yang dikenakan ke atas tertuduh diharap dapat memberi pengajaran kepadanya agar tidak mengulangi kesalahan sama.

Dalam pada itu, Suzana turut mengarahkan supaya harta yang dibeli menggunakan wang rampasan dan yang disita iaitu seutas jam tangan jenama Hublot Big Bang berwarna biru, sebuah kenderaan pacuan empat roda Ford Raptor, sebuah kereta Honda Civic, sebuah Mercedes-Benz, dua motosikal berkuasa tinggi jenama Ducati, sebuah rumah dua setengah tingkat di Kota Warisan Sepang, dua bidang tanah di Jerantut, Pahang dan wang tunai RM8,700, dilucuthak kepada kerajaan Malaysia.

Dia melakukan perbuatan tersebut di Pejabat Ketua Cawangan Tindakan Khas (CTK), Bahagian Siasatan, Aras 14, Blok C, Ibu Pejabat SPRM, Putrajaya antara 17 Dis 2018 dan 9 April 2019.

Pertuduhan mengikut Seksyen 403 Kanun Keseksaan itu memperuntukkan hukuman penjara tidak kurang enam bulan dan maksimum lima tahun dan sebatan serta denda.

Terdahulu, peguam Ahmad Hafiz A Bakar yang mewakili Shahrum Nizam memohon hukuman ringan atas alasan anak guamnya telah mengaku bersalah dalam pertuduhan pilihan dan pengakuan itu perlu diberi kredit oleh mahkamah dalam menjatuhkan hukuman.

“Kesalahan pertama ini merupakan faktor yang perlu dipertimbangkan oleh mahkamah dalam memberikan keputusan. Anak guam saya juga mengakui akibat kes ini, hidupnya dalam kegelapan,” kata peguam itu yang turut memaklumkan anak guamnya mempunyai tanggungan keluarga dan bapa kepada dua anak berusia 10 dan 12 tahun.

Menceritakan mengenai latar belakang pekerjaan anak guamnya, Ahmad Hafiz berkata tertuduh telah berkhidmat dengan SPRM sejak 14 Nov 2005 dan dia memperoleh anugerah perkhidmatan cemerlang sebanyak empat kali sepanjang perkhidmatannya.

Menurut Ahmad Hafiz, aset yang dibeli menggunakan wang hasil daripada rampasan SPRM itu, telah dirampas dan disita oleh SPRM dan anak guamnya memohon maaf atas kesilapannya dan berjanji tidak akan mengulanginya lagi.

“Mahkamah perlu mengambil kira tahap keseriusan kesalahan dilakukan dan ia dilakukan oleh seorang penjawat awam yang diberi amanah dengan tugas tetapi mengambil kesempatan untuk kepentingan diri sendiri.

“Pendakwaan mohon mahkamah mengambil kira nilai wang yang terlibat dan kesalahan ini telah mencemarkan imej SPRM sebagai sebuah organisasi dan individu tertentu dalam organisasi tersebut secara khasnya,” katanya.- BERNAMA


Cuepacs cadang kerajaan wujud pengkhususan khas jawatan warden

PORT DICKSON, 15 Dis – Kongres Kesatuan Pekerja-Pekerja Di Dalam Perkhidmatan Awam (CUEPACS) mencadangkan kerajaan supaya mewujudkan suatu pengkhususan khas jawatan warden di setiap asrama sekolah di negara ini.

Presidennya Datuk Adnan Mat berkata lantikan warden berkenaan bagi membolehkan anggota penjawat awam menjalankan tugas sebagai warden secara sepenuh masa dan lebih efisien tanpa terlibat dengan komitmen tugas lain.

“Ini kerana warden bertugas ketika ini dilantik dalam kalangan guru. Selain tugas asal menjadi pendidik, mereka diberi tambahan kerja untuk menjadi warden dengan elaun tidak setimpal.

“Oleh itu, kita mencadangkan supaya wujudkan suatu pengkhususan fungsi tugas warden atau lantik terus kepada mana-mana penjawat awam berkhidmat sebagai warden dan bukannya disandang secara sambilan atau dilantik dalam kalangan guru-guru sedia ada yang mempunyai tugas lain,” katanya.

Adnan berkata sebelum ini terdapat perjawatan penyelia asrama tetapi sebahagiannya telah digabung dengan skim perkhidmatan lain sehingga menyebabkan tiada fokus utama bagi fungsi jawatan warden tersebut dan akhirnya tugas warden disandang oleh guru.

“Kebanyakan guru menolak tetapi ada guru menerimanya (warden) sebab ada semangat dan kasih sayang terhadap anak murid bagi memastikan mereka tidak terabai meskipun perlu berkorban masa, cuti dan urusan harian semata-mata memikirkan kebajikan serta keselamatan pelajar di asrama,” katanya.

Sebelum ini media melaporkan Kementerian Pendidikan (KPM) akan mengkaji cadangan mewujudkan jawatan warden sepenuh masa di sekolah berasrama bagi menangani pelbagai masalah termasuk kes buli.

Timbalan Menteri Pendidikan Datuk Dr Mah Hang Soon berkata perkara itu perlu diperhalusi berdasarkan laporan penuh kes buli yang dilaporkan termasuk kes melibatkan seorang pelajar dipercayai dibuli sekumpulan pelajar lain di Maktab Rendah Sains Mara (MRSM) Sultan Azlan Shah, Kuala Kangsar, Perak.- BERNAMA


PKP 3.0: ERL gantung semua perkhidmatan mulai esok

KUALA LUMPUR 3 Jun – Express Rail Link Sdn Bhd (ERL) akan menggantung semua perkhidmatan trennya mulai esok sehingga notis lanjut susulan pelaksanaan sekatan pergerakan penuh atau Perintah Kawalan Pergerakan (PKP) 3.0.

ERL dalam kenyataan semalam memaklumkan keputusan dibuat susulan rundingan dengan Kementerian Pengangkutan dan Agensi Pengangkutan Awam Darat selain mengambil kira arahan terkini kerajaan berhubung langkah bekerja dari rumah serta sekatan perjalanan lebih ketat yang bermula kelmarin.

“Justeru, bagi memastikan ERL mampu meneruskan perkhidmatan kepada semua pelanggannya sebaik sahaja PKP ditamatkan dan kekal mampan dari segi kewangan, syarikat dengan penuh rasa kesal terpaksa menggantung sementara perkhidmatannya sehingga notis lanjut,” menurut kenyataan itu.

Kenyataan itu menyebut lebih setahun selepas penularan pertama COVID-19, hampir tidak ada perjalanan udara dan bilangan pengguna perkhidmatan tren tersebut adalah terhad.

Ini menyebabkan purata pengguna harian ERL merosot sebanyak 69 peratus pada 2020 berbanding 2019 sebelum negara dilanda COVID-19 dan dengan pelaksanaan sekatan pergerakan penuh semalam, purata penumpang terus menjunam sebanyak 89 peratus berbanding tahun sebelumnya.

Menurut kenyataan itu, mereka yang terpaksa melakukan perjalanan kerana perkara yang mustahak sepanjang tempoh PKP 3.0 adalah dinasihatkan mengambil langkah alternatif untuk pengangkutan mereka.

Maklumat berhubung opsyen pengangkutan dari setiap stesen ERL dan kemas kini perkhidmatan boleh didapati di laman sesawang www.KLIAekspres.com, Facebook serta Twitter KLIA Ekspres dan bagi mereka yang memerlukan bantuan lanjut sila hubungi Pertanyaan Pelanggan di talian 03-2267 8000 (Isnin hingga Jumaat, 8.30 pagi hingga 6 petang).


Lebih 300,000 individu terima vaksin menerusi MOVAK

Beliau berkata daripada jumlah itu, 201,288 merupakan penerima dos pertama manakala selebihnya sudah lengkap menerima dua suntikan vaksin sejak program itu dengan kerjasama Kementerian Perumahan dan Kerajaan Tempatan (KPKT) mula dilaksanakan pada 26 Jun lepas.

“Kami sediakan 25 bas dan bergerak ke seluruh negeri. Program ini adalah usaha untuk mempercepatkan Program Imunisasi COVID-19 Kebangsaan (PICK),” katanya selepas menyerahkan 250 kotak bantuan makanan kepada Unit Transformasi Masyarakat India Malaysia (MITRA) bagi Parlimen Jelebu di sini hari ini.

Terdahulu, Halimah turut meninjau program MOVAK yang menyediakan dua bas bagi melancarkan 300 dos suntikan sehari di Dewan Perpaduan Simpang Pertang, Jelebu.

Dalam pada itu, Halimah berkata kementerian menyalurkan peruntukan RM12.4 juta bagi menyediakan 73,883 kotak makanan yang memanfaatkan keluarga masyarakat India B40 di seluruh negara.


Polis perketat kawalan keselamatan dan SJR di Istana Negara

KUALA LUMPUR, 23 Nov – Polis Diraja Malaysia (PDRM) memperketatkan tahap kawalan keselamatan dan turut melakukan sekatan jalan raya (SJR) di sekitar Pintu 2, Istana Negara, di sini hari ini.

Ketua Polis Kuala Lumpur Datuk Azmi Abu Kassim ketika dihubungi berkata penugasan pelaksanaan kawalan berkenaan adalah memastikan urusan rasmi Istana Negara termasuk memanggil pemimpin parti politik serta pegawai tinggi kerajaan berjalan lancar tanpa sebarang gangguan.

Selain itu, Ketua Polis Daerah Brickfields ACP Amihizam Abdul Shukor berkata situasi semasa di Pintu 2, Istana Negara adalah terkawal dan tiada sebarang insiden yang berlaku.

Mengulas mengenai anggota polis membawa senjata api di perkarangan pintu 2, Amihizam berkata ia adalah prosedur operasi standard yang biasa untuk anggota polis membawa senjata api bagi mengawal ketenteraman awam.

Sementara itu, tinjauan Bernama di Pintu 1, Pintu 2 dan Pintu 3, Istana Negara mendapati ia dikawal rapi oleh anggota polis sejak awal pagi tadi dan mendapati terdapat penambahan bilangan anggota polis bersenjata mengawal laluan keluar masuk ke Pintu 2 Istana Negara berbanding semalam.

Situasi di Pintu 1 juga terkawal namun tidak mengambil mudah, kawalan ketat terus dilakukan polis yang bertugas walaupun hanya kelibat media yang kelihatan seawal 9 pagi tadi.

Pembaharuan aspek kawalan keselamatan juga dibuat mulai hari ini iaitu petugas media yang ingin memasuki perkarangan berkenaan dikehendaki mendaftar di sekatan jalan raya yang dibuat pihak polis.

Di MELAKA, sebanyak empat SJR polis di beberapa lokasi strategik di Melaka dilakukan secara penugasan 24 jam bagi menjamin tahap keselamatan dan ketenteraman awam.

Ketua Polis Melaka Datuk Zainol Samah berkata SJR itu sudah pun bermula semalam sehingga suatu tempoh yang dtetapkan dengan melibatkan kira-kira 20 pegawai dan anggota polis Ibu Pejabat Polis Kontinjen Melaka.

“Lokasi yang dikenal pasti membabitkan dua di daerah Melaka Tengah dan masing-masing satu di Jasin serta Alor Gajah. Bagaimanapun lokasi SJR ini diadakan akan berubah-ubah mengikut kesesuaian serta keperluan,” katanya dalam kenyataan hari ini.

Hari ini, Ketua Polis Negara Tan Sri Acryl Sani Abdullah Sani menyatakan PDRM melancarkan SJR di lokasi-lokasi strategik di setiap daerah di seluruh negara mulai semalam sehingga satu tarikh ditetapkan bagi menjamin tahap keselamatan dan ketenteraman awam.

Pelaksanaan SJR itu adalah sebahagian daripada usaha PDRM untuk mencegah jenayah melalui peningkatan tahap omnipresence atau kehadiran anggota polis dan akan dijalankan secara penugasan 24 jam.


Polis tumpaskan tiga aktiviti lombong kripto bernilai RM60,000

SHAH ALAM 3 Mac – Polis menumpaskan tiga kegiatan perlombongan mata wang kripto bitcoin yang beroperasi secara haram di sekitar Bandar Puteri dan Bayu Perdana, dekat sini yang dianggarkan rampasan bernilai RM65,000.

Ketua Polis Daerah Klang Selatan ACP Cha Hoong Fong berkata kejayaan itu hasil operasi bersepadu bersama Majlis Perbandaran Klang dan Tenaga Nasional Berhad (TNB), yang bermula pada 1 Mac hingga semalam.

Beliau berkata menerusi operasi itu, polis telah membongkar kegiatan tiga premis yang telah dijadikan sebagai lokasi melombong bitcoin, dan melakukan tangkapan ke atas 12 suspek berusia antara 18 dan 45 tahun.

“Dalam operasi tersebut kita juga berjaya merampas 155 unit mesin bitcoin, 37 unit ‘power supply’, tiga unit monitor, tiga komputer, penghala dan modem.

“Semakan rekod jenayah tujuh daripada suspek mempunyai rekod jenayah lampau, di mana seorang daripada mereka mempunyai empat rekod jenayah di bawah Seksyen 420, 295, 506 Kanun Keseksaan dan Seksyen 3(1) Akta Pencegahan Jenayah 1959,” katanya dalam sidang media di Ibu Pejabat Polis Klang Selatan, Klang, hari ini.

Mengulas mengenai sama ada penyambungan boleh dikesan awal oleh pembaca meter, Cha mengesahkan perkara itu, namun siasatan lanjut masih dilakukan sama wujud unsur subahat antara pembaca meter dan kumpulan suspek.

“Polis juga mengalu-alukan kerjasama orang awam menyalurkan maklumat mengenai kegiatan itu dan boleh menyalurkannya ke Ibu Pejabat Polis Daerah Klang Selatan di talian 03-33719999 atau mana-mana balai polis berhampiran.

“Kesemua kes berkenaan kini disiasat di bawah Seksyen 37(3) Akta Bekalan Elektrik 1990 dan Seksyen 379 Kanun Keseksaan serta Seksyen 427 kanun sama,” katanya. – BERNAMA


Malaysia-Jepun perkukuh komitmen peningkatan kerjasama pertahanan

Kementerian Pertahanan dalam satu kenyataan yang dikeluarkan semalam memaklumkan Menteri Kanan Pertahanan Datuk Seri Ismail Sabri Yaakob dan rakan sejawatannya, Nobuo Kishian berkongsi komitmen itu semasa sidang video antara kedua-dua menteri yang diadakan semalam.

“Kedua-dua menteri pertahanan itu bersetuju untuk memelihara hubungan erat pada semua peringkat dan mengalakkan penerusan semula secara akrif ketelibatan antara kedua-dua pihak termasuk pertemuan dua hala antara kedua-dua kementerian, pertukaran latihan pasukan bersenjata dan kerjasama dalam Misi Bantuan Kemanusiaan dan Bencana (HADR).

Kedua-dua menteri juga menyentuh mengenai isu-isu keselamatan serantau yang menjadi kepentingan dan keprihatinan bersama-sama termasuk isu Laut China Selatan, situasi di Myanmar dan Semenanjung Korea.

Kedua-dua pihak juga menandatangani perjanjian antara Kerajaan Malaysia dan kerajaan Jepun Mengenai Pemindahan Peralatan dan Teknologi Pertahanan pada tahun sama,” menurut kenyatan itu.


Petronas Dagangan Bhd raih Anugerah Platinum Putra Brand 11 tahun berturut-turut

KUALA LUMPUR 5 Feb. – Petronas Dagangan Bhd (PDB) meraih Anugerah Platinum Putra Brand bagi kategori bahan api automotif, pelincir dan aksesori untuk tahun ke-11 berturut-turut pada Anugerah Putra Brand.

PDB dalam kenyataan hari ini berkata, kemenangan berturut-turut itu merupakan bukti penambahbaikan berterusan PDB ke atas rangkaian produknya terutamanya bahan api Petronas Primax dan pelincir Petronas Syntium yang memberikan pelanggan keyakinan terhadap jenama itu sejak bertahun-tahun.

Katanya, gabungan Primax dan Syntium Petronas yang memenangi anugerah itu telah digunakan oleh pasukan kereta lumba Formula Satu Mercedes-AMG Petronas untuk menjuarai kategori Pengeluar Kejohanan Formula Satu buat kali ketujuh pada 2020.

Pengarah Urusan dan Ketua Pegawai Eksekutif Azrul Osman Rani berkata syarikat itu komited untuk menawarkan produk dan tawaran lebih bermutu untuk memenuhi keperluan pelanggan pada masa ini dan akan datang bagi memastikan Petronas kekal menjadi jenama pilihan.


Pesta Deepavali 2022 dari 8 hingga 24 Oktober

BANDA HILIR 1 Oktober – ‘Little India’ di Jalan Bendahara, di sini, bakal diterangi cahaya sepanjang dua minggu penganjuran Pesta Deepavali 2022 yang dijadualkan dari 8 hingga 24 Oktober depan.

Exco Pembangunan Belia, Sukan dan Badan Bukan Kerajaan (NGO) negeri VP Shanmugam berkata, pihaknya menjangkakan lebih 30,000 pengunjung akan singgah sepanjang pesta itu berlangsung.

Menurutnya, lebih istimewa apabila Ketua Menteri Datuk Seri Utama Sulaiman Md Ali dijangka merasmikan pesta itu pada hari sambutan kemuncak dijadualkan 22 Oktober ini.

“Lebih 50 khemah yang membabitkan 25 peniaga akan dibuka di kiri dan kanan laluan sepanjang 85 meter itu bersempena sambutan Deepavali tahun ini.

“Penganjuran ini secara tidak langsung membuka ruang dan membantu peniaga kecil masyarakat India menjana semula pendapatan selepas terjejas akibat pandemik COVID-19,” katanya pada sidang media Pesta Deepavali 2022 di sebuah restoran di Jalan Hang Jebat, di sini, semalam.

Jelasnya, mengikut perancangan pentas utama akan ditempatkan di Padang Nyiru, Banda Hilir bagi menarik lebih ramai pelancong dan pengunjung menikmati persembahan yang disediakan.

“Menerusi pesta ini juga kita bawakan artis-artis tamil dalam negara yang terkenal dan menyerupai artis Bollywood selain penari-penari bagi memeriahkan lagi pesta tersebut,” katanya.


DUN Pengkalan Batu: Peniaga bazar Ramadan perlu utamakan kebersihan – Kak Som

PENGKALAN BATU 4 April – Peniaga bazar Ramadan di negeri ini diminta agar mengutamakan aspek kebersihan dan tatacara pengendalian makanan yang betul.

Lantaran itu, Ahli Dewan Undangan Negeri (ADUN) Pengkalan Batu Datuk Kalsom Nordin mengambil inisiatif mengedarkan apron kepada peniaga selain mengingatkan mereka terhadap kepentingan kebersihan di tapak bazar.

Malah, beliau yang juga EXCO Hal Ehwal Wanita, Pembangunan Keluarga dan Kebajikan negeri berkata, aspek kawalan prosedur operasi standard (SOP) di sepanjang bazar berkenaan juga begitu baik dan terkawal.

“Diharap aspek kebersihan dan pematuhan SOP ini dapat menjadi contoh kepada semua bazar Ramadan di negeri sepanjang Ramadan tahun ini,” katanya yang mesra dengan panggilan Kak Som.


Kertas putih KKM dibentang di Parlimen tidak lama lagi

PUTRAJAYA, 1 April – Kementerian Kesihatan (KKM) sedang menyediakan kertas putih berhubung reformasi sistem kesihatan negara untuk dibentangkan di Parlimen, kata Menterinya Khairy Jamaluddin.

“Dokumen ini dibangunkan dan akan dibentang di Parlimen tidak lama lagi agar segala saranan serta reformasi kesihatan yang dirancang kalis masa depan.

“Ini bermakna segala saranan dan reformasi kasihatan akan tetap dilaksanakan tidak kira siapa yang menerajui kementerian ini pada masa depan,” katanya pada majlis Anugerah Perkhidmatan Cemerlang (APC) KKM 2021 di sini hari ini.

Beliau berkata kertas putih yang dibangunkan setelah dicadangkan pada 15 Jan lepas diharap mendapat sokongan bipartisan apabila dibentangkan di Parlimen nanti.

Menyentuh peranan warga KKM di semua kemudahan kesihatan kerajaan, Khairy berkata selaras dengan slogan ‘Kami Sedia Membantu’, semua pihak perlu menjalankan tugas sebaik mungkin serta bersedia untuk berhadapan dengan perubahan persekitaran.

“Kita (warga KKM) tidak boleh kekal selesa pada sesuatu tahap pencapaian. Jangkaan pelanggan (rakyat) terhadap perkhidmatan awam semakin hari semakin tinggi dan kita perlu melaksanakan pembaharuan berterusan agar memenuhi permintaan dan harapan rakyat,” katanya.


Dua tahanan Indonesia lolos dalam perjalanan ke penjara berjaya ditahan semula

JOHOR BAHRU, 12 April – Polis berjaya menahan semula dua tahanan lelaki warga Indonesia yang melarikan diri semalam ketika dalam perjalanan dari Mahkamah Kota Tinggi ke Penjara Ledang di Jalan Felda Inas menghala ke Sengkang.

Ketua Polis Daerah Kulai Supt Tok Beng Yeow berkata kedua-dua tahanan itu, Riki Rinaldi, 40 dan Samirudin, 36, dijumpai dalam tempoh 24 jam di dua lokasi berasingan di sekitar Jalan Felda Inas-Kulai.

Tok berkata jarak antara kedua-dua lokasi ditemui dianggarkan 1.5 kilometer, dan kedua-dua tahanan tersebut telah menukar baju lokap yang dipakai dengan t-shirt dan seluar jeans, dipercayai dicuri.

“Bertindak atas maklumat, Bahagian Risikan dan Operasi Ibu Pejabat Polis Daerah Kulai telah membuat tangkapan ke atas Riki Rinaldi, di sebuah pondok di kebun sayur Sengkang, Jalan Felda Inas – Kulai, pada 10.35 malam tadi.

“Sementara, Samirudin, ditahan di sebuah pondok di kebun sayur Taman Saga, Jalan Felda Inas- Kulai, dalam serbuan yang dilakukan pada 10.40 pagi tadi. Kedua-dua tahanan itu mengalami cedera ringan selepas bertindak terjun daripada van untuk meloloskan diri,” katanya menerusi kenyataan hari ini.

Tok berkata pihak polis telah membuka kertas siasatan di bawah Seksyen 223/224 Kanun Keseksaan yang mana boleh dikenakan hukuman penjara maksimum dua tahun atau denda, atau kedua-duanya sekali, jika disabit kesalahan.

Media melaporkan polis sedang memburu dua tahanan lelaki warganegara Indonesia yang melarikan diri semasa dalam perjalanan dari Mahkamah Kota Tinggi ke Penjara Ledang di Jalan Felda Inas menghala ke Sengkang, pagi semalam.

Ketika kejadian, mereka bersama dua lagi tahanan warganegara Indonesia sepatutnya menjalani hukuman penjara selama enam bulan di Penjara Ledang setelah didakwa di Mahkamah Kota Tinggi bagi pertuduhan di bawah Seksyen 5(2) Akta Imigresen 1959/63, pada pukul 8 pagi semalam.

Kesemua mereka ditangkap oleh pihak penguat kuasa Maritim Malaysia kerana dipercayai tidak mempunyai pas atau dokumen yang sah masuk ke Malaysia.


COVID: 11,618 kes baharu hari ini, tertinggi sejak pandemik melanda negara

KUALA LUMPUR 14 Julai – Angka kes baharu COVID-19 hari ini mencatatkan 11,618 kes, iaitu rekod harian tertinggi sejak pandemik itu melanda negara, kata Ketua Pengarah Kesihatan Tan Sri Dr Noor Hisham Abdullah.

Beliau berkata perkembangan baharu itu menjadikan jumlah kumulatif kes COVID-19 di Malaysia sebanyak 867,567, manakala tiga negeri mencatatkan kes baharu empat digit hari ini ialah Selangor 5,051 kes diikuti Kuala Lumpur (1,749) dan Negeri Sembilan (1,537).

Negeri-negeri lain pula merekodkan kes bawah 1,000 iaitu Melaka dengan 526 kes; Kedah (504); Pahang (400); Johor (396); Sarawak (289); Sabah (286); Kelantan (236) dan Pulau Pinang (210).

“Bagi Terengganu sebanyak 189 kes, Perak (164), Putrajaya (40), Labuan (38), manakala Perlis hanya tiga kes,” katanya menerusi ciaptan di Twitternya hari ini.

Sementara itu menerusi ciapan berasingan, Dr Noor Hisham memaklumkan jumlah sampel COVID-19 bagi ujian Polimerase-Transkripsi Terbalik (RT-PCR) dan Ujian Rapid Antigen (RTK-Ag) juga mencatatkan angka tertinggi dengan 131,706 semalam, yang merangkumi 71,111 ujian RTK-Ag dan 60,595 ujian RT-PCR.


Pertahan, martabat silat di Melaka – KM

AYER KEROH 26 Julai – Ketua Menteri Datuk Seri Utama Sulaiman Md Ali menzahirkan harapan agar seni silat terus dimartabatkan di negara dan negeri ini amnya.

“Seni silat telah memainkan peranan yang besar dan amat signifikan dalam memastikan budaya anak bangsa ini terkenal dan diwarisi di peringkat sejagat.

“Seperti mana kita sedia maklum, silat kini berkembang luas bukan hanya di rantau ini tetapi juga di negara-negara lain di dunia yang tidak berkongsi budaya dan adat resam yang sama. Perbezaan inilah yang menyatukan kita sebagai pengamal seni silat.

“Sehubungan dengan itu, seni bela diri silat ini perlu dipertahankan supaya satu daripada budaya persilatan yang telah bertapak sekian lama ini akan dapat dikekalkan dan diterima oleh semua lapisan masyarakat,” katanya.

Beliau berkata demikian ketika berucap pada majlis Perasmian Kejuaraan Pencak Silat Dunia di Pusat Dagangan Antarabangsa Melaka (MITC), di sini, hari ini.

Hadir sama Presiden Persekutuan Pencak Silat Antarabangsa (PERSILAT) Datuk Seri Probowo Subianto; Penasihat Kehormat PESAKA Datuk Seri Najib Razak; Exco Kanan Pelaburan, Perindustrian dan Pembangunan Usahawan negeri Datuk Seri Ab Rauf Yusoh; Presiden Majlis Olimpik Malaysia (MOM) Tan Sri Norza Zakaria, Presiden PESAKA Datuk Wira Megat Zulkarnain Omardin dan lain-lain kenamaan.

Dalam pada itu, Sulaiman mewakili kerajaan negeri dan rakyat Melaka berbangga dan berbesar hati kerana Melaka dipilih sebagai lokasi penganjuran Kejuaraan Pencak Silat Dunia kali ke-19 itu.

Katanya, pemilihan itu bertepatan memandangkan bumi Melaka bersejarah sememangnya sarat dengan peristiwa-peristiwa penting berkait dengan pahlawan Melayu ketika zaman Kesultanan Melaka.

“Saya juga ingin mengucapkan selamat bertanding dan selamat maju jaya kepada seluruh keluarga silat dunia yang akan mempamerkan kehebatan mereka di dalam setiap kategori yang dipertandingkan.

“Menang atau kalah merupakan adat pertandingan, yang lebih penting adalah gunakanlah kesempatan yang ada ini untuk memperkukuhkan hubungan sesama pesilat, bertukar-tukar pandangan dan pendapat demi mencapai masa depan silat yang lebih cemerlang,” katanya.


R&R dicadang sedia Menu Rahmah – Menteri

AYER KEROH 16 Februari – Kementerian Kerja Raya (KKR) mencadangkan semua Hentian Rehat dan Rawat (R&R) di negara ini menyediakan pakej makanan Menu Rahmah pada harga RM5.

Menterinya, Datuk Seri Alexander Nanta Linggi berkata, pihaknya telah menyuarakan hasrat tersebut dalam pertemuan bersama pengusaha dan syarikat konsesi Lebuh Raya Utara Selatan (PLUS) baru-baru ini.

Beliau bagaimanapun menegaskan, perkara itu hanyalah saranan dan bukanlah paksaan kepada setiap pengusaha makanan untuk menyediakan menu tersebut seperti yang sedang dilaksanakan di pelbagai premis seluruh negara.

“Ini hanyalah saranan atau cadangan saya agar dapat disediakan Menu Rahmah ini kepada pengguna lebuh raya. Ia bukan memaksa tapi kita berharap ramai dapat menyertainya.

Beliau berkata demikian pada sidang media selepas merasmikan Pengecas Berkelajuan Tinggi TNB Electron di Hentian R&R Ayer Keroh Arah Utara, di sini, hari ini.

Hadir sama, Ketua Setiausaha, KKR Datuk Wira Wan Ahmad Uzir Wan Sulaiman, Timbalan Ketua Setiausaha (Dasar dan Pembangunan) KKR Datuk Zahrul Hakim Abdullah; Ketua Pengarah LLM Datuk Ir. Mohd Shuhaimi Hassan; Ahli Lembaga Pengarah PLUS Malaysia Berhad Datuk Mohd Izani Ghani; Ketua Pegawai Eksekutif Tenaga Nasional Berhad (TNB) Datuk Ir. Baharin Din; dan lain-lain kenamaan.


Lebih RM39 juta BWI diserahkan kepada mangsa banjir seluruh negara

SHAH ALAM, 6 Jan – Lebih RM39 juta Bantuan Wang Ihsan (BWI) telah diagihkan kepada mangsa banjir di seluruh negara, kata Timbalan Menteri di Jabatan Perdana Menteri (Tugas-Tugas Khas) Datuk Mastura Mohd Yazid.

“Bantuan ini kita serahkan setiap hari, malah jika ada yang tidak hadir ke pusat pemberian bantuan, kami akan pergi cari mereka,” katanya kepada media ketika meninjau proses pemberian BWI di Balai Raya Kampung Lombong di sini, hari ini.

Dalam pada itu, Pengerusi Jawatankuasa Pengurusan Bencana Daerah Klang Mohd Faizal Abd Raji berkata pengagihan bantuan kewangan daripada kerajaan negeri dan Persekutuan kepada penduduk Taman Sri Muda, Seksyen 25 yang terjejas banjir, akan selesai dalam masa terdekat.

“Sebelum ini, kita telah mengagihkan bantuan itu kepada lebih 90 keluarga dan fasa pemberian seterusnya akan dibuat di Dewan Azalea (Taman Sri Muda) pada Isnin ini dan 17 Jan,” katanya.


Cukai jalan, lesen memandu, boleh diperbaharui di Pos Malaysia

KUALA LUMPUR 4 Sept – Orang ramai yang ingin memperbaharu Lesen Kenderaan Motor (LKM) dan Lesen Memandu Malaysia (LMM) boleh berbuat demikian secara jumpa terus di mana-mana cawangan Pos Malaysia di seluruh negara bermula Isnin ini (6 September).

Dalam kenyataan pada Sabtu, Pos Malaysia menjelaskan bagi yang telah membuat janji temu untuk perkhidmatan pembaharuan Jabatan Pengangkutan Jalan boleh memilih untuk meneruskan janji temu tersebut pada tarikh, masa dan lokasi pilihan atau secara jumpa terus di mana-mana cawangan pejabat pos.

“Pelanggan juga boleh memperbaharu insurans kenderaan motor mereka menerusi kaunter pejabat pos atau secara dalam talian melalui laman web dan aplikasi mudah alih,” menurutnya.

Pada Jumaat, Menteri Pengangkutan, Datuk Seri Wee Ka Siong mengumumkan tempoh moratorium bagi pembaharuan LKM dan LMM dilanjutkan sehingga 31 Disember 2021.

Beliau berkata, bagaimanapun, pemilik LKM yang telah tamat tempoh sah perlu memastikan kenderaan masing-masing dilindungi insurans sah dan menunjukkan sijil perlindungan insurans bagi tujuan pemeriksaan.


Dua wanita dikejarkan ke Hospital Kulai, tangki bahan kimia pecah

JOHOR BAHRU 4 Julai – Dua wanita dikejarkan ke hospital selepas mengalami gejala muntah, dipercayai terhidu tumpahan bahan kimia daripada sebuah tangki di stor penyimpanan yang mengalir ke sungai berdekatan rumah mereka di Jalan Besar Kampung Baru, Sengkang di Kulai malam tadi.

Komander Operasi Balai Bomba dan Penyelamat (BBP) Kulai, Pegawai Bomba Tinggi II Bahtiar Selamat berkata, kedua-dua wanita tempatan berusia dalam lingkungan 20 dan 60-an itu dibawa ke Hospital Kulai oleh keluarga mereka.

Katanya, panggilan kecemasan berhubung kejadian tumpahan bahan kimia itu diterima pihaknya pada 8.22 malam dan seramai 21 anggota termasuk daripada Pasukan Khas Bahan Kimia Berbahaya (HAZMAT) digegaskan ke lokasi.

“Terdapat 30 tangki ‘intermediate bulk containers’ (IBC) di stor berkenaan yang di dalamnya mengandungi bahan alkali, dan didapati satu daripada tangki tersebut telah pecah dan mengalir ke sungai yang berhampiran,” katanya menerusi kenyataan di sini hari ini.

Beliau berkata, kejadian itu telah dilaporkan kepada Jabatan Alam Sekitar (JAS) dan pihak bomba telah membuat tiga lapisan benteng bagi menghalang bahan buangan tersebut daripada mengalir ke dalam sungai dan operasi ditamatkan pada 2.33 pagi tadi.

Sementara itu, Pengarah JAS Negeri Johor Dr Mohd Famey Yusoff ketika dihubungi Bernama mengesahkan menerima laporan tersebut dan pegawai JAS sedang melakukan siasatan di lokasi kejadian.


KPT cadang IPT seluruh negara daftar pelajar, pembelajaran secara dalam talian

MELAKA 2 Okt. – Kementerian Pengajian Tinggi (KPT) mencadangkan semua Institusi Pengajian Tinggi (IPT) agar menangguhkan sementara pendaftaran secara fizikal pelajar baharu dan lama ke kampus, susulan peningkatan semasa kes COVID-19 negara.

Menerusi kenyataan yang dimuatnaik ke laman rasminya di Facebook hari ini, KPT turut mencadangkan agar kesemua urusan pendaftaran pelajar dilaksanakan secara dalam talian, termasuk aspek pengajaran dan pembelajaran sehingga pengumuman baharu mengenainya dibuat.

“Bagi pelajar yang telah berada di kampus dan sedang mengikuti aktiviti akademik, mereka boleh kekal berada di kampus masing-masing. Pihak IPT diminta membantu segala keperluan yang diperlukan oleh kumpulan pelajar ini,” katanya menerusi kenyataan itu.

“Khususnya bagi mereka yang telah membeli tiket penerbangan pulang ke IPT masing-masing. Hasil rundingan tersebut, syarikat-syarikat penerbangan telah bersetuju untuk menjadualkan semula penerbangan pelajar sehingga 31 Disember.

“Keprihatinan dan kepekaan daripada semua pihak dalam menjaga hal ehwal kebajikan dan kesejahteraan pelajar dan masyarakat amat diperlukan dalam menghadapi situasi semasa berkaitan pandemik COVID-19 ini,” jelas kenyataan itu.


Buku Tommy Thomas fitnah banyak pihak termasuk saya-Apandi Ali

Beliau membuat laporan itu di Ibu Pejabat Polis Daerah Sentul di sini dengan diiringi peguamnya Datuk Baljit Singh Sidhu pada 2.30 petang.

Mohamed Apandi, yang menjadi Peguam Negara pada 2015 sehingga 2018, menerusi kenyataan yang diedarkan kemudian, memaklumkan laporan itu adalah untuk memastikan semua pihak yang difitnah, dianiaya dan dihina dalam buku tersebut mendapat keadilan.

“Ini adalah terutamanya untuk pegawai perundangan di Jabatan Peguam Negara yang sedang berada dalam dilema kerana mereka mahu membela diri tetapi ini bermaksud mereka terpaksa melawan bekas ketua mereka.

“Walaupun saya dilemparkan pelbagai tuduhan dan fitnah semasa menjadi Peguam Negara, saya tidak sekali-kali melepaskan satu pun cerita atau maklumat walaupun dalam buku-buku memoir saya kerana semua yang saya tahu adalah rahsia negara,” menurutnya dalam kenyataan itu.

Laporan polis beliau menyatakan bahawa buku itu, yang diterbitkan baru-baru ini, mengandungi fitnah jenayah terhadap dirinya terutama di muka surat 199.

Ketua Polis Daerah Sentul Asisten Komisioner Beh Eng Lai mengesahkan menerima laporan daripada Mohamed Apandi dan siasatan berhubung kes itu sedang dijalankan.


Ban Hong kemuka permohonan baiki gerai belacan dirempuh kereta

KLEBANG 2 Februari – Prihatin dengan kejadian yang menimpa peniaga produk pelancongan yang gerainya musnah dirempuh kereta semalam, Ahli Dewan Undangan Negeri (Adun) Klebang, memohon pembinaan semula premis berkenaan.

Datuk Lim Ban Hong membuat permohonan itu kepada Majlis Bandaraya Melaka Bersejarah (MBMB) memandangkan gerai terbabit dibawah pihak berkuasa tempatan (PBT) berkenaan.

“Selain memohon agar pihak terbabit juga mengkaji serta memperkasakan aspek keselamatan gerai-gerai MBMB yang dibina di sepanjang jalan besar Kampung Pinang.

Terdahulu, Ban Hong melawat pemilik gerai terbabit Junaidah Maarof, 45, yang cedera dibahagian kepala akibat daripadan insiden yang hampir meragut nyawanya bersama anak dan suami.

Melaka Hari Ini kelmarin melaporkan, dua beranak cedera selepas gerai belacan dan cencaluk di Kampung Pinang, Lereh, di sini, dirempuh sebuah kereta.

Dalam kejadian kira-kira jam 12.15 tengah hari itu, Junaidah Maarof, 45 dan anak perempuannya berusia 23 tahun cedera di bahagian kepala dan kaki akibat rempuhan kuat itu.

Menurut pemilik gerai berkenaan yang juga suami Junaidah, Abu Bakar Abd Aziz, 56, kejadian itu berlaku begitu pantas yang mana ketika itu dia berada di bahagian kaki lima kedai.


Tragedi ambil bola dalam sungai, remaja ditemukan lemas

Mayat Wan Mohamad Hafiq Wan Ismail, 13, ditemukan terapung pada 8.21 pagi ini, kira-kira 2 kilometer dari lokasi dia dilaporkan terjatuh.

Pengarah Jabatan Bomba dan Penyelamat Selangor Norazam Khamis berkata bomba yang menerima laporan mengenai kejadian itu pada pukul 4.56 petang, melakukan pemantauan di lokasi terlibat, sebelum operasi mencari dan menyelamat diserahkan kepada Pasukan Penyelamat di Air.

“Hari ini pencarian dilakukan menggunakan dua bot bermula pukul 8 pagi, dan kira-kira 20 minit kemudian mayat remaja itu ditemukan terapung kira-kira 2 kilometer dari lokasi dia dipercayai terjatuh,” katanya ketika dihubungi hari ini.


100,000 rakyat Malaysia bekerja di Singapura bakal terima vaksin fasa kedua

PONTIAN 14 Mac. – Kira-kira 100,000 rakyat Malaysia yang bekerja di Singapura dan berulang-alik setiap hari dijangka menjadi antara penerima fasa kedua Program Imunisasi COVID-19 Kebangsaan, kata Menteri Besar Johor Datuk Ir Hasni Mohammad.

“Kita tahu lebih kurang 400,000 mereka yang bekerja di Singapura setiap hari, tetapi untuk peringkat awal kementerian setuju 100,000 dahulu yang akan terima vaksin,” katanya kepada pemberita selepas Majlis Pelancaran Program Mentor Mentee Pertubuhan Peladang Negeri Johor (PPNJ) bersama All Cosmos Industries di sini hari ini.

Katanya langkah itu diharap dapat memulihkan serta merancakkan kembali ekonomi negeri, antaranya sektor perkhidmatan, perkilangan dan pendidikan sebaik sempadan dibuka semula.

Sementara itu, Hasni berkata kerajaan negeri komited untuk meningkatkan lagi usaha bagi menjayakan Program Jaminan Bekalan Makanan menerusi Program Mentor Mentee yang dijalinkan dengan kerjasama PPNJ dan All Cosmos Industries.

“Menerusi program ini, All Cosmos Industries akan bimbing dan melahirkan lebih ramai usahawan tani dengan menyediakan peruntukan berjumlah RM400,000 dalam bentuk input dan kaedah bagi bantu petani.


PM berbuka puasa bersama barisan kabinet, MB, KM dan duta asing

Majlis itu, yang dihadiri kira-kira 1,000 tetamu, turut disertai isterinya Datuk Seri Dr Wan Azizah Dr Wan Ismail, menteri besar, ketua menteri, duta asing dan barisan penjawat awam.

Turut hadir Yang Dipertua Dewan Rakyat Datuk Johari Abdul, Yang Dipertua Dewan Negara Tan Sri Rais Yatim, Menteri Besar Johor Datuk Onn Hafiz Ghazi, Ketua Menteri Pulau Pinang Chow Kon Yeow dan Ketua Menteri Melaka Datuk Seri Ab Rauf Yusoh.

Anwar dalam ucapannya berterima kasih kepada semua yang hadir ke majlis itu hari ini meskipun menerima jemputan dalam tempoh yang singkat.


Hubungan Malaysia-Jepun strategik dan bernilai tinggi kata Duta Jepun

KUALA LUMPUR 24 Feb – Hubungan dua hala antara Malaysia dan Jepun adalah strategik dan bernilai tinggi kata Duta Jepun ke Malaysia Hiroshi Oka.

Kerjasama antara kedua negara tidak terbatas dan banyak kemajuan telah dicapai menerusi Dasar Pandang ke Timur Malaysia, kata beliau dalam ucapannya yang disiarkan secara dalam talian bersempena dengan Sambutan Hari Kebangsaan Jepun.

Beliau berkata perdagangan dan pelaburan yang besar di bawah polisi tersebut telah menjadi pendorong kepada hubungan dua hala dengan kira-kira 1,500 syarikat Jepun di Malaysia telah mewujudkan 340,000 pekerjaan dalam sektor pembuatan sahaja.

Jepun yang merupakan pelabur terbesar di Malaysia pada 2019, kini berkembang daripada fokus tradisi pada barangan elektronik kepada pembuatan bernilai tambah yang tinggi seperti peralatan perubatan dan sektor perkhidmatan seperti, digital, industri halal dan logistik.

Satu lagi kerjasama utama adalah pendidikan dan pembangunan manusia dan sejak pelancaran Polisi Pandang ke Timur hampir 40 tahun lepas, kira-kira 27,000 rakyat Malaysia telah menerima manfaat daripada melanjutkan pelajaran di Jepun.

“Sebaik pulang ke Malaysia, mereka ini telah memainkan peranan penting di barisan hadapan setiap bidang dan memberikan kekuatan unik kepada asas perhubungan rapat antara kedua negara,” katanya lagi.

Oka juga bercakap mengenai kerjasama dalam menangani cabaran yang dihadapi akibat pandemik COVID-19 dengan Jepun menyediakan pelbagai bentuk sokongan kepada rakyat Malaysia.

Mereka juga menyokong pembentukan pusat ASEAN untuk Kecemasan Kesihatan Awam dan Penyakit Baharu yang Muncul bagi membantu negara membangun ASEAN membangunkan keupayaan mereka menghadapi penyakit berjangkit.

Untuk kedua-dua tujuan itu, Jepun telah menyumbangkan US$60 juta manakala mereka telah komited dengan satu lagi sumbangan bernilai US$300 juta untuk menyokong pembangunan dan pengedaran global vaksin COVID-19.


88,000 warga tentera darat, pasangan undi awal hari ini

SUNGAI UDANG 15 November – Seramai 88,000 warga Tentera Darat Malaysia (TDM) dan pasangan masing-masing menunaikan tanggungjawab sebagai pengundi awal, di seluruh negara hari ini.

Panglima Tentera Darat Jeneral Tan Sri Zamrose Mohd Zain berkata, secara keseluruhan lebih 113,000 warga TDM layak menunaikan tanggungjawab sebagai pengundi dan terdahulu 26,000 pegawai serta anggota selesai melaksanakan tanggungjawab itu menerusi undi pos.

“Hari ini adalah untuk proses pengundian awal. Tadi saya turut melaksanakan tanggungjawab sebagai pemilih di Desa Tun Hussein Onn, Kuala Lumpur. Saya meninjau beberapa lokasi pusat penggundian awal termasuk Kem Terendak bagi memastikan proses itu diselaraskan dengan baik.

“Di Kem Terendak, pegawai dan anggota diberikan tempoh masa tertentu oleh pasukan untuk menunaikan tanggungjawab masing-masing bermula dari jam 8 pagi hingga 5 petang, jadi mereka tidak perlu berpusu-pusu untuk ke pusat pengundian,” katanya ketika ditemui, di sini, hari ini.

Terdahulu, beliau tiba di perkarangan pusat mengundi awal di Sekolah Kebangsaan (SK) Terendak 2, Kem Terendak pada jam 10.18 pagi bagi meninjau proses pengundian awal.

Ketibaan beliau disambut Panglima 3 Divisyen, Mejar Jeneral Datuk Rashidin Hashimi Ab Rashid dan Panglima 10 Briged (Para), Brigedier Jeneral Khairul Azmizal Ahmad Natal.

Untuk rekod, seramai 146,737 anggota Angkatan Tentera Malaysia (ATM) dan pasangan menunaikan tanggungjawab di 153 pusat mengundi ATM yang diwartakan oleh Suruhanjaya Malaysia (SPR).

Daripada jumlah itu, seramai 7,571 pegawai dan anggota tentera serta 1,999 pasangan dari Kem Terendak dan Kem Sungai Udang menunaikan tanggungawab mereka.


28,278 pelajar IPTA terima WPP dengan peruntukan sebanyak RM42.4 juta – PTPTN

KUALA LUMPUR, 12 Okt – Perbadanan Tabung Pendidikan Tinggi Nasional (PTPTN) telah menyediakan Wang Pendahuluan Pinjaman (WPP) dengan peruntukan berjumlah RM42.4 juta kepada seramai 28,278 pelajar yang berjaya melanjutkan pengajian ke institusi pengajian tinggi awam (IPTA) bagi kemasukan sesi Oktober 2022.

PTPTN dalam kenyataan hari ini memaklumkan, WPP berjumlah RM1,500 bagi setiap seorang pelajar itu telah disalurkan kepada pelajar warganegara yang telah bersetuju menerima WPP melalui saluran yang ditetapkan oleh pihak PTPTN selain memenuhi kriteria yang ditetapkan.

“Tempoh sah laku WPP ini adalah selama dua bulan bermula 5 Oktober 2022 hingga 5 Disember 2022. Pelajar-pelajar boleh menunaikan WPP ini di kaunter Bank Islam Malaysia Berhad (BIMB) mulai 5 Oktober 2022 dengan membawa surat tawaran WPP dan juga MyKad pelajar (wakil adalah tidak dibenarkan).

Dalam kenyataan sama PTPTN turut memaklumkan pelajar yang telah membuat permohonan pinjaman PTPTN bagi tempoh 1 Sept 2022 hingga 30 Sept 2022 boleh membuat semakan kelulusan pinjaman bermula semalam (11 Okt).

“Pelajar yang belum mengemukakan permohonan, boleh membuat permohonan tersebut secara dalam talian melalui portal rasmi PTPTN sehingga 31 Oktober 2022 bagi kelompok kedua untuk memastikan pinjaman dapat diproses dan diluluskan sewajarnya,” maklum kenyataan itu.


Polis siasat kes masjid diconteng cat merah

IPOH 14 Julai – Polis sedang menjalankan siasatan berhubung kejadian tembok pagar masjid di Taman SPPK, Pasir Puteh di sini yang diconteng dengan menggunakan semburan cat merah awal pagi, semalam.

Ketua Polis Daerah Ipoh Asisten Komisioner Yahaya Hassan berkata, laporan mengenai kejadian itu diterima daripada seorang Ahli Jawatankuasa masjid berusia 60 tahun pada jam 9.07 pagi, semalam.

“Kejadian disedari pada 5.15 pagi semasa pengadu dan isteri tiba di masjid dan mendapati terdapat tulisan cat merah ‘jangan buka bunyi terlalu kuat’ pada tembok pintu masuk utama masjid berkenaan.

Yahaya berkata pengadu yang juga muazin di masjid berkenaan memaklumkan beliau akan memasang alunan bacaan ayat al-Quran selama kira-kira 10 minit sebelum melaungkan azan solat subuh, setiap hari.

Kes kini disiasat di bawah Seksyen 295 Kanun Keseksaan atas kesalahan mencemarkan tempat ibadat yang boleh dikenakan hukuman maksimum dua tahun penjara atau denda atau kedua-duanya.


Sijil halal keutamaan Hotel Ames

AYER KEROH 6 April – Meskipun berdepan sedikit kesukaran namun pengurusan Hotel Ames komited mendapatkan Sijil Pengesahan Halal Malaysia (SPHM) bagi memastikan pelanggan tidak ragu untuk menjamu selera di hotel itu.

Penolong Pengurus Besar Hotel Ames, Nurashiken Zainal Abidin berkata, perkara itu perlu menjadi keutamaan kepada semua pengusaha hotel di negeri ini.

Katanya, perkara utama yang dilakukan oleh hotel berkenaan adalah memohon untuk mendapatkan pensijilan terbabit dan apabila mula beroperasi, ia dilengkapi SPHM.

“Ames Hotel (Hotel Ames) memang ada eksekutif sijil halal sejak dibuka pada tahun 2019…bila buka je hotel kita usahakan perkara ini yang pertama perlu dilaksanakan.

“Tiada sebarang isu timbul, (meskipun) nak dapatkan sijil halal ni agak susah sedikit sebab dia dibawah Majlis Agama Islam Melaka (MAIM), jadi orang tak boleh ambil sambil lewa.

“Semua perkara kena mengikut prosedur operasi standard (SOP) yang teliti (dan) untuk dapatkan sijil ini memang tiada kelonggaran termasuklah faktor kebersihan juga dikira, katanya ketika dihubungi MHI.

Mengulas lanjut, Nurashiken berkata, pihaknya mengikut syarat ditetapkan MAIM untuk mendapatkan sijil berkenaan kerana perkara itu amat penting memandangkan kerajaan amat mengutamakan SOP di hotel, bukan sahaja di bazar Ramadan.

“Sepatutnya setiap pengusaha hotel itu dah tahu bila nk buka hotel kena ade sijil halal…ambil orang yang berpengalaman, jika kita bagi kelonggaran ia akan menjadi ‘bad habit’ (tabiat buruk).

“Saya nasihatkan semua pengusaha ikut arahan, kita tidak mahu orang ragu-ragu, orang boleh buat pilihan lepas ini sama ada nak pergi hotel yang ada sijil halal atau tidak,” katanya.


Kasut Converse berusia 104 tahun dijual RM40,800

KOTA BHARU 27 Jun – Demi kelangsungan hidup, seorang pengumpul kasut vintaj di sini terpaksa melelong sepasang kasut Converse berusia 104 tahun miliknya, dan tidak menduga menerima bidaan tujuh individu yang berminat memiliki kasut edisi pertama tersebut dalam tempoh tidak sampai 24 jam selepas dimuat naik ke laman media sosial.

Wan Irfayuim Azim Wan Ab Aziz, 31, berkata seorang daripada pembida tersebut, iaitu seorang lelaki dari Pahang, bersetuju dengan harga yang ditawarkan iaitu RM40,800, dan mereka menyelesaikan urus niaga semalam.

“Saya difahamkan beliau (pembida berjaya) juga seorang pengumpul barangan antik,” katanya ketika ditemui pemberita di rumahnya di Kampung Jambu, di sini hari ini.

Bercerita lanjut, Wan Irfayuim Azim berkata kasut yang dijual untuk dijadikan koleksi itu lengkap dengan sepasang seluar pendek yang dikeluarkan pada 1916 berserta pelindung lutut pemain bola keranjang.

Menyingkap sejarah kasut Converse tertua di dunia itu, lelaki berkenaan berkata, beliau membeli kasut tersebut pada 2018 daripada sepasang suami isteri yang menetap di Amerika Syarikat.

“Mereka menghubungi saya selepas melihat hantaran laman Facebook saya tentang sejarah kasut vintaj. Pasangan tersebut terdesak memerlukan wang untuk menampung kos rawatan anak mereka,” jelasnya, menambah bahawa bagi pengumpul kasut vintaj, ia bukan sekadar kasut sebaliknya penyimpan sejarah.

Menurutnya, beliau bertindak menjual kasut tersebut bagi kelangsungan hidup kerana tidak dapat kembali ke Jepun untuk bekerja dalam sektor pelancongan akibat penularan pandemik COVID-19.

Semalam, hantaran yang dimuat naik oleh Wan Irfayuim Azim berkenaan lelongan kasut itu tular menerusi Facebook dan menerima 7,000 perkongsian serta hampir 9,000 tanda suka.


Lepas status tutup pintu, Pak Long Ismail belanja nasi ayam kunyit

KUALA LUMPUR 4 Jun – Disebalik beban tugasnya yang berat, Menteri Kanan (Keselamatan) Datuk Seri Ismail Sabri Yaakob sempat menghiburkan rakyat dengan catatan gurauan menerusi Facebook (FB) miliknya hari ini.

Menerusi catatan itu yang dimuat naik hari ini, Ahli Parlimen Bera itu membahasakan dirinya sebagai Pak Long berkongsi video berdurasi 28 saat mengenai pengalamannya singgah ke gerai nasi ayam goreng kunyit yang menjadi kegemarannya.

“Tadi dalam perjalanan ternampak gerai jual nasi. Pak Long minta team berhenti dan rezeki dapat nasi favorite. Murah dan sedap sangat,” tulisnya.

Status tulisannya itu kemudian mendapat lebih 1,000 komen dan 300 perkongsian serta 15,000 reaksi biarpun baharu 50 minit memuat naik tulisan berkenaan jam 3.11 petang tadi.

Rabu lalu, FB Ismail Sabri mencuri tumpuan ribuan rakyat melalui status “Saya dah tutup pintu depan tapi……” disertakan dengan emoji sedih di akhir tulisan berkenaan.

Status itu diiringi sekeping gambar beliau sedang menutup pintu pejabat Menteri Pertahanan mengundang pelbagai persepsi dan buah mulut netizen yang mengaitkan hal itu dengan ‘makna tersirat’ di sebalik pembukaan lebih 95,000 sektor ekonomi.


Suntikan vaksin COVID-19: Hampir 3 juta sudah mendaftar

KUALA LUMPUR, 7 Mac – Seramai 2,990,577 individu telah mendaftar untuk menerima suntikan vaksin COVID-19  menerusi aplikasi MySejahtera setakat pukul 8.00 pagi ini.

Ketua Pengarah Kesihatan Tan Sri Dr Noor Hisham Abdulllah menerusi infografik di Twitter rasmi beliau pagi ini memaklumkan sejak pendaftaran vaksin COVID-19 di bawah Program Imunisasi COVID-19 Kebangsaan dibuka pada 24 Feb lepas, Selangor mencatatkan pendaftaran tertinggi seramai 991,181.

Sementara itu, Dr Noor Hisham turut memaklumkan seramai 127,608 telah menerima dos pertama vaksin COVID-19 di seluruh negara, setakat 6 Mac.

Memperincikan pecahan jumlah penerima vaksin dos pertama tertinggi mengikut negeri, Sarawak mencatatkan 18,034 penerima, diikuti Pahang (13,830), Selangor (11,982) dan Kuala Lumpur seramai 11,266.

Pendaftaran melalui aplikasi MySejahtera merupakan antara lima kaedah pendaftaran yang disediakan kerajaan untuk orang ramai mendapatkan suntikan vaksin COVID-19 dalam negara.

Selain aplikasi MySejahtera, satu lagi kaedah secara dalam talian ialah melalui laman sesawang khas www.vaksincovid.gov.my manakala bagi pendaftaran secara manual, orang ramai boleh mendaftar dengan menghubungi talian hotline (akan dimaklumkan kemudian), hadir di fasiliti klinik kesihatan awam dan swasta atau menerusi program bantuan bagi penduduk di kawasan luar bandar dan pedalaman.- BERNAMA


DUN MACHAP JAYA: DUN Machap Jaya: Hee Sem teruja belajar buat kuih puteri mandi

MACHAP JAYA 15 April – Ahli Dewan Undangan Negeri (ADUN) Machap Jaya Ngwe Hee Sem tidak kekok dalam mempelajari budaya masyarakat Melayu sepanjang Ramadan tahun ini.

Dalam program yang dijalankan di sekitar Dewan Undangan Negeri (DUN) Machap Jaya, pelbagai aktiviti bersama masyarakat telah dilakukannya termasuklah proses pembuatan kuih tradisional.

Hari ini, beliau yang juga EXCO Hal Ehwal Pengguna Negeri hadir melihat sendiri proses membuat kuih puteri mandi, iaitu sejenis kuih tradisional yang menjadi antara juadah kegemaran berbuka puasa.


389,177 individu sudah terima dos pertama vaksin COVID-19

JELI 20 Mac. – Seramai 389,177 individu dalam kumpulan fasa pertama Program Imunisasi COVID-19 Kebangsaan sudah menerima dos pertama vaksin setakat semalam.

Timbalan Menteri Kesihatan Datuk Dr Noor Azmi Ghazali berkata, jumlah itu menunjukkan program tersebut berada dalam landasan tepat untuk mencapai sasaran 500,000 individu dalam kumpulan petugas barisan hadapan yang akan menerima suntikan sehingga April depan.

Dalam pada itu lebih 5.9 juta orang telah mendaftar untuk menerima vaksin setakat semalam, katanya pada sidang media selepas majlis penyerahan projek siap Pejabat Kesihatan Daerah Jeli, di sini, hari ini.

Projek Pejabat Kesihatan Daerah Jeli yang bermula sejak 2018 disiapkan hujung tahun lalu dengan kos RM14.9 juta dan bakal memberi manfaat kepada 50,000 penduduk di Jeli.

Mengulas program vaksinasi di Kelantan, Noor Azmi berkata, seramai 19,630 telah menerima vaksin daripada 21,645 sasaran program vaksin fasa pertama sehingga akhir April ini.

“Di Kelantan program vaksinasi fasa pertama sudah mencapai lebih 88 peratus, ini sangat bagus namun begitu 151 orang tidak hadir semasa proses vaksinasi. Kita akan dapatkan maklumat mengapa mereka tidak hadir.

“Selain itu, 183 orang pula enggan menerima suntikan vaksin, perkara ini juga akan kita dapatkan maklumat alasan mereka tidak mahu terima suntikan tersebut,” katanya.